text:
Keith Urban
Keith Urban ngaran lengkepna Keith Lionel Urban, anu dibabarkeun di Whangarei, North Island, New Zealand ping 26 Oktober 1967 anu dipikawanoh salaku penyanyi country[1].Bapana nya éta anu boga toko alat musik lokal sapuk jang ngayakeun lés gitar sacara gratis[2].Pangajaran dimimitian ku budakna anu ningalikeun bakat alami dina maénkeun instrumén jeung meunangkeun sababaraha kompetisi bakat nalika manéhna masih di sakoala dasar[2]. Urban tumuwuh leuwih nyaman dina panggung tuluy manéhna digawé anu luyu jeung kamapuh nyanyi ogé akting manéhna salaku anggota Westfield Super Juniors, salasahiji téater lokal[2]. Ti mimiti yuswana genep taun, Urban geus ngajajah dunya musik diajar gitar[1][2].Manéhna diajar téhnik vokal nalika yuswana tujuh taun, meunangkeun kompetisi nyanyi nalika yuswanan dalapan taun[1]. Urban nya éta salaki artis Nicole Kidman anu nikahna ping 25 Juni 2006,anu saméméhna gagal dina hubungan jeung Niki Taylor ogé saurang dokter Hewan Laura Sigler[1].
Urban tuluy kanyahoan yén manéhna kacanduan obat-obatan[1]. kulantaran pangrojong ti pamajikanana, manéhna mariksakeun manéh ka panti réhasbilitasi ping 19 Oktober 2006 jeung narima perwatan di tempat éta[1].Tuluy ping 18 Januari 2007 Urban ngabéwarakeun yén manéhna geus leupas tina kecanduan obat-obatan[1].
Karir[édit | édit sumber]
Nalika taun 1990, Urban nandatangan kontrak jeung EMI Australia jang prosés album solo munggaranana[1]. Tuluy nalika taun 1992 Urban hijrah ka Nashville tuluy jadi gitaris Brooks & Dunn,anu saterusna manéhna ngagabung jeung The Ranch tuly nyieun album nalika taun 1997[1].
Nalika bulan Agustus 2000, Urban jadi penyanyi lalaki asal Australia anu munggaran aya dina top 10 tangga lagu di Amerika, ngaliwatan laguna Your Everything[1].Sabada éta Urban nyieun album anu nepi ka ayeuna geus aya 5 album anu dijieun sapanjang taun 2002-2010[1].
Studio album[1][édit | édit sumber]
- Keith Urban (1991)
- Keith Urban In The Ranch (1997)
- Keith Urban (1999)
- Golden Road (2002)
- Be Here (2004)
- Love, Pain & The Whole Crazy Thing (2006)
- Defying Gravity (2009)
- Get Closer (2010)
Album kompilasi[1][édit | édit sumber]
- Days Go By (2005)
- Greatest Hits: 18 Kids (2007)
SINGLE[1][édit | édit sumber]
- But for the Grace of God (2001)
- Somebody Like You (2002)
- Who Wouldn't Wanna Be Me (2003)
- You'll Think of Me (2004)
- Days Go By (2004)
- Making Memories of Us (2005)
- Better Life (2005)
- You Look Good in My Shirt (2008)
- Start a Band (with Brad Paisley) (2009)
- Sweet Thing (2009)
- Only You Can Love Me This Way (2009)
- Without You (2011)
- Long Hot Summer (2011)


c: text/html

text:
Bir
Bir mangrupa inuman nu ngandung alkohol 4-6% nu dijieun ngaliwatan brewing process tina bahan barley/malt, kembang hops,gula, cai, jeung bahan nu ngahérangkeun (finings).[1] Bir mangrupa inuman nu ngandung alkohol nu citra rasana asalna tina hiji bahan nu pait, nyaéta hop, sarta meunang tina férméntasi khamir dina maltosa nu meunang tina degradasi enzimatik pati.[2]. Bir ngandung teu leuwih ti 6% alkohol, cai, CO2, mineral jeung asam-asaman sarta bisa disajikeun atawa dijual dina botol, kaléng, atawa barrel.[1] Dasarna mah bir kudu diteundeun di jero rohangan nu suhu udarana 4-7o C, posisi botol nangtung ajeg.[1] Témperatur nu panas pisan atawa tiis pisan bisa ngabalukarkeun bir jadi ruksak.[1] Témperatur nu tiis pisan ngabalukarkeun flat, bir jadi teu ngabudah pisan nalika di kana gelaskeun.[1] Bir bakal karasa seger jeung aya budahan nu cukup nalika disajikeun dina témperatur nu pas, dina gelas nu tiis. Gelas éta kudu enyaan beresih.[1] Gelas nu kotor, bakal ngajadikeun flat.[1]

robotstxt: allowed

filter: keep


text:
De'Only Kikiw
Ngadadak Batagor...
"Bandung, Bandung, Bandung" sora calo di terminal tanjung Sari mikat nu rek naraek beus. blus weh simkuring asup diuk pang tukangna. teu lila beus indit da puguh geus padeudeut. Di jeuro beus, tukang tahu nanawarkeun daganganna kaditu kadieu "TAHU, TAHU, TAHU", tapi hanjakal euweuh nu meuli.gigireun supir aya aki-aki terus di tawan ku tukang tahu " ki tahuna ki? " tibatan meuli eta si aki kalah utah pas pisan keuna kanu karanjang tahu nu masih haneut. mangkaning utahna loba, tahu pinuh lamokot ku utah eta aki-aki " haramjadah aki-aki teh" ceuk tukang tahu bari sedih campur ambeuk. tukang tahu tanggah bari geugeureumeut ambeuk seumu mikir, tapi tukang tahu teu lila ngadagangkeun deui eta dagangannana, "BATAGOR, BATAGOT, BATAGOR'.
alhamdulillah laris...


text:
Mongolia
Mongolia (basa Mongol: MoHroл yлc) magrupakeun hiji nagara nu kakurung daratan di Asia Wétan, tepung wates jeung Rusia di kalér jeung Républik Rahayat Cina di kidul. Mongolia mangrupa pusat Kakaisaran Mongol dina abad ka-13, tapi dikawasaan ku Dinasti Qing ti ahir abad ka-17 nepi ka hiji pamaréntah merdika diwangun jeung pitulungan Uni Soviét dina 1921. Tapi kamerdékaan Mongolia heunteu diakuan ku Cina nepi ka taun 1949. Saenggeus Komunis ngawasaan Cina daratan teras ahirnya ngakuan kamerdékaan Mongolia. Saenggeus runtuhna Uni Soviét, Mongolia ngagem démokrasi. Lega wewengkonna nu ampir sarua jeung Alaska, kalobaannana wewengkon Mongolia miboga taneuh nu saat: kalobaannana wewengkon mangrupa tegal jukut, eujeung pagunungan di bagian kulon jeung kalér jeung Sagara Keusik Gobi di kidul. Mayoritas populasina étnisna Mongol nu ngagem agama Buddha Tibét jeung hirupna nomad.
Sajarah[édit | édit sumber]
- Période Bangsa Hunnu (Hsiung-nu)
Bangsa Hun jadi katelah dina kapamingpinan Modun Khaan ti Dinasti Tiongkok nu ngadalikeun jalur dagang di wewengkon Turkistan. Saterasna peradaban Hunnu hancur babarengan jeung hancurna dinasti Hundi Tiongkok.
- Période Bangsa Cian-bi (Hsien-pi)
Populasi bangsa Hunnu ngagabung ka wewengkon bangsa Cian-bi (136-181 Maséhi). Cian-bi jadi bangsa nu kuat jeung ngaluaskeun wewengkon jeung ngabagi tilu bagian nepi ka wétan nepi ka Koréa dina kapamingpinan Tanishikuai. Nepi ka éra kapamingpinan Kabinen, bangsa Cian-bi ngalaman loba parebutan wewengkon. Taun 235, Kabinen maot jeung bangsa Cian-bi hancur.
- Période Bangsa Jujan (Rouran)
Diwangun ku populasi sisa bangsa Cian-bi, bangsa Jujan nu musat di pagunungan Khangai mekar dina abad ka-5.
- Période Bangsa Tukish
Bangsa Tukish nu diwangun ti peupeusan Karajaan Jujan ngalegaan wewengkonna nepi ka samananjung Koréa jeung Tiongkok. Populasi ti bangsa Uighur milu ngagabung dina 745 Maséhi. Bangsa Tukish jadi bangsa nu kuat di Mongolia.
- Période Bangsa Uighur
Bangsa Uighur lahir ti bagian bangsa Tukish. Dina période 745 Maséhi, Uighur ngadalikeun jalur dagang ti Cina nepi ka wewengkon wétan Asia.
- Période Bangsa Kitan
Abad X-XII, Mongolia dikawasaan Kitan nu musat di Walungan Liao, pagunungan Khyangan jeung ngawasaan wewengkon Mongolia dina taun 924 Maséhi. Dina 936 Maséhi, bangsa Kitan ngawasaan wewengkon Bahain jeung 16 wewengkon Tiongkok kalér. Taun 1120, bangsa Kitan hancur.
- Période Mongol
Mongolia dikawasaan ku Karajaan Mongol nu ngawasaan tilu walungan jeung pagunungan Altai nepi ka walungan Selenge. Karajaan ieu dipingpin ku Khabula Khaan (Kubilai khan). Incuna nu namina Yesugei ngawangun Karajaan Mongol Khanlig. Yesudei maot taun 1170 jeung Karajaan Mongol kabagi kana sababaraha bagian. Murangkalihna nu namina Temujin ngawasaan Mongol. Dina wanci kapamingpinanna, Karajaan Mongol Khanlig jadi bagian nagara nu kuat.
Politik[édit | édit sumber]
Mongolia katelah di abad ka-13 dina kapamingpinan Génghis Khan sabab bisa hasil nalukan rupa-rupa karajaan di Éurasia. Saenggeus maotna Génghis Khan, Mongolia dibagi kana sababaraha nagara bagian nu kuat jeung kapeupeus dina abad ka-14. Sakabéh nagara bagian teras ngahiji deui ka Mongolia awal jeung aya dina pamaréntahan Tiongkok.
Dina 1921, ti pitulung Uni Soviét, Mongolia merdéka ti Tiongkok. Hiji pamaréntahan komunis diwangun dina 1924. Dina éra 1990-an, Partai Révolusionér Rahayat Mongolia (MPRP) ngéléhan Koalisi Uni Démokratik (DUC). Hal ieu mangrupa kumpulan ti rupa-rupa partai démokratis. Koalisi DUC ngéléhan MPRP dina pamilu taun 1996. Dina Pamilu taun 2000, parlemén Mongolia dikawasaan ku MPRP. Dina pamilu 2004, DUC jeung MPRP ngawangun koalisi pamaréntahan.
Dina 11 Januari 2005, sapuluh menteri di pamaréntahan koliasi mundurkeun awak jeung dina kondisi krisis. Aya 18 menteri dina pamaréntahan koalisi antara MPRP (nu saméméh namina Partai Komunis) jeung Partai Démokratik nu mangrupa payung politik bekas Perdana Menteri Tsakhia Elbegdorj. Partai Démokratik ngan miboga 25 anggota di parlemén.
Géografi jeung Iklim[édit | édit sumber]
Eujeung legana nu salega 1.564.116 km²,[1] Mongolia mangrupa nagara ka-19 pangluasna di dunya (saenggeus Iran jeung saméméh Peru).
Géografi nagara ieu nyaéta Gurun Gobi di bagian kidul jeung wewengkon pagunungan nu tiis di bagian kalér. Loba ogé wewengkon Mongolia diwangun ku stépa. Titik pangluhurna di Mongolia nyaéta Pasir Khüiten di Tavan bogd nu luhurna 4374 m. Kalobaannana wewengkon nagara ieu ngarasaan panas di usum panas jeung tiis pisan di usum tiis (di bulan Januari suhu rata-ratana -30 °C).[2]
Ulan Bator, ibu kota nagara ieu, mangrupa ibu kota nagara nu rata-rata suhuna panghandapna di dunya.
Propinsi[édit | édit sumber]
Mongolia kabagi kana 21 propinsi (aymguud; disingket aimag atawa aymag) jeung 1 kotamadya (hot) satingkat propinsi.
- Arhangay
- Bayan-Ölgiy
- Bayanhongor
- Bulgan
- Darhan-Uul
- Dornod
- Dornogovĭ
- Dundgovĭ
- Govĭ-Altay
- Govĭsümber
- Hentiy
- Hovd
- Hövsgöl
- Ömnögovĭ
- Orhon
- Övörhangay
- Selenge
- Sühbaatar
- Töv
- Ulaanbaatar (kotamadya)
- Uvs
- Zavhan
Catetan suku[édit | édit sumber]
- ↑ CIA World Factbook countries by area
- ↑ "Republic of Mongolia" (PDF). 29 Désémber 2004. Diakses pada 10 Pébruari 2008.
Tumbu luar[édit | édit sumber]
Tingali ogé Mongolia di Wikivoyage
- (en) Situs resmi pamaréntah Mongolia
- (en) Situs resmi pariwisata Mongolia
- (en) Mongoluls.Net
- (en) Mongolia Development Gateway
Afrika Kidul · Républik Afrika Tengah · Aljazair · Apganistan · Angola · Antigua jeung Barbuda · Arab Saudi · Bahama · Bahrain · Bangladésh · Barbados · Belarus · Belize · Bénin · Bhutan · Bolivia · Botswana · Brunéi · Burkina Faso · Burundi · Chad · Chili · Djibouti · Dominika · Républik Dominika · Ékuador · Éritréa · Éthiopia · Filipina · Gabon · Gambia · Ghana · Grénada · Guatemala · Guinéa · Guinéa-Bissau · Guinéa Khatulistiwa · Guyana · Honduras · India · Indonésia · Iran · Jamaika · Kamboja · Kamérun · Kénya · Kolombia · Komoro · Républik Kongo · Républik Démokratik Kongo · Koréa Kalér · Kuba · Kuwait · Laos · Lésotho · Libanon · Libéria · Libya · Madagaskar · Maladéwa · Malawi · Malaysia · Mali · Mauritania · Mauritius · Mesir · Mongolia · Maroko · Mozambik · Myanmar · Namibia · Nepal · Nikaragua · Nigér · Nigéria · Oman · Pakistan · Paléstina · Panama · Pantai Gading · Papua Nugini · Peru · Qatar · Rwanda · Saint Lucia · Saint Vincent jeung Grenadines · Sao Tome jeung Principe · Sénégal · Seychelles · Siérra Léone · Singapura · Somalia · Sri Lanka · Sudan · Suriname · Swaziland · Suriah · Tanjung Vérdé · Tanzania · Thailand · Timor Lésté · Togo · Trinidad jeung Tobago · Tunisia · Turkménistan · Uganda · Uni Émirat Arab · Uzbékistan · Vanuatu · Vénézuéla · Viétnam · Yaman · Yordania · Zambia · Zimbabwé
Arménia · Azerbaijan · Brasil · Republik Rahayat Cina · Él Salvador · Kazakhstan · Kosta Rika · Kroasia · Kyrgyzstan · Méksiko · Monténégro · Sérbia · Ukraina · Uruguay


text:
Teuras lalaku ka kulon, ka! Ceuk rai ka rakana, asa aya anu can kapanggih dina pamikiran, naon ceuk rakana” rama urang nyaur kieu, sing kapanggih ajian hirup anu bakal mawa weuruh sajati” oh eta saur rakana pan eta teh elmu rama ku para hiyang di pasihan geular tina elmu ajian jati putih, kahiji.oh kitu saur raina the matak jadi geular di rama urang.
Ari ayeuna urang kamana? Urang kaluhur gunung raina naros bade naon ka? ke oge ku rai bakal apal, raina teu nyaur deui. Tos dugi kaluhur gunung nyampak aya ramana, bagea teuing anak kaula putra anu dua cedok sumkem ka ramana, rakana palih katuhu raina palih kenca. Ramana misaur ka dua putrana geus geura dariuk ama dek pepeling ka anjeun putrana caralik dina jukut bari mando di payuneun ramana. Saur putrana anu cikal nyikal mangga rama prabu....ku sim abdi bade diregepkeun raina nya kitu oge.
Rama eta dua jalma nembe misaur, anjeun tadi di perjalanan geus menang elmu anu sakitu ahengna tah ku anjeun kudu di pibanda keur melaan rahayat ka hareupna, sabab anjeun bakal jadi hiji raja di wengkon ieu ala ngan arajeun kudu jadi raja anu mibanda jeung milaku agung na pangeran urang anu nyipta ieu alam jeung eusina, nya rama prabu...saur putrana. Teras kumaha salajeungna ramana misaur deui... dina isuk ning jaga anjeun jadi raja kudu adil jeung wijaksana ka rahayat anu di heuyeuk jeung di ola ku anjeun ngan ieu pepeling ti ama, pepejeuh keur anjeun duaan anu bakal mangku kakawasaan keur rahayat repeh rapih tulung tinulungan jeung amanah ka janji. Dua putrana sareugeup ngabandungan ramana cumarita.
Anu Ka hiji :
Pepeling Keur Anjeun
Mun indit kudu geus tepi
Memeh pok kudu geus prak
Ulah poho mun keur inget
Ulah mikir memeh dilamun
Mun nanjak geura turun
Mun lapar kudu peureum
Anu Ka dua :
ngelmu kudu katimu
Ngaji kudu ngajinis
Apal ka sora sorangan
Kudu bisa nimukeun panas mun keur tiis.
Anu Ka tilu :
Rahayu dina diri
Ucap sipat wujud rasa
Rasa moal pasalia jeung nyata
Kudu wawuh kanu jauh
Kudu apal kanu anggang.
Wujud sajatining hirup apal kahurip, hurip lahir-hurip batin-jasmani pipining rohani-apal kadiri asal ti gusti.
Elmu wujud kanyaho
Tina sir anu kawasa
Mun kapanggih diri anu sajati
Moal miring ka gusti
Ciri mapay bukti milari gusti yang widi Tah aranjeun duaan kudu jadi raja di pasundan ieu, muhun rama prabu. Anjeun seda ka gunung itu adi anjeun sena ka gunung kaler kudu tepung dina bulan purnama. Dimana tepung anjeun kudu jangji adi ka lanceuk-lanceuk ka adi. Tidinya teu kacarios dina tatapana, ari ramana ngagedogkeun salira janteun hiji kasepuhan anu linuhung ku pangaweruh bari ngawasuh rarayna dina hiji cai nyusu tidinya aya cai panyipuhan tina basa kasepuhan.
Kacarios kasepuhan mangkat ka tilas padepokan anu ayana di hiji pasir anu buni ku tatangkalan garede jeung buni. Di dinya kasepuhan nyauran hiji ponggawa anu ngajagi eta padepokan ponggawa naros dupi kasepuhan timana? Kaula bade nepungan anu gaduh padepokan ieu, ponggawa ngawaro hatur punten sepuh kinteun sawarsih nuju angkat ka palih kulon ka puncak gunung lingga. Oh kitu, kumaha ponggawa mun kaula nungguan didieu. Waro ponggawa kaulanun kasepuhan kaula teu widi mun nampi tatamu teu aya widi ti gusti prabu... Kasepuhan cumarita kaula teh lanceuk rajaanjeun.
Ti dinya kasepuhan naros ka ponggawa anjeun geura susul raja anjeun anu mangkat ngulon tea saur ponggawa. Panuhun kasepuhan kaula moal incah balilahan ti ieu tempat samemeh raja mulih deui ka ieu padepokan kasepuhan sasauran deui mun anjeun beuneur-beneur rek ulun kumaula ka raja anjeun naon jangji anjeun. Ponggawa ngawaro kasepuhan kaula dek ngajadi peueut mun kaula sulaya tina jangji kaula. Dadak sakala di eta tempat tangkal kawung kaluar peueut. Tah ieu jangji hiji abdi raja anu satia ucap lampahna di ijabah, anu simbulna ngajadi peueut anu mangfaat keur balarea nepi ka kiwari kabeh jalma mirasa tina pueeut (gula) tah mun abdi raja saperti kitu ieu alam dunya bakal aya dina kaanugrahan tinu maha agung anu bisa maslahat keur jalma rea tah simbul eta geura larapkeun ieu laku ning lampah diri dina pajamanan kiwari. Komo mun ieu simbul ku urang salaku ki sunda di parigawe jeung diamalkeun.
Tah ti dinya aya ngaran Sumedang larangan (Sumedang Larang). Eusina ulah lanca linci udar tali gading mun geus di istrenan ku titah raja. Atawa titah rakyat Sumedang kudu pageuh kana jangji, ulah sulaya. Keur itu dadak sakala aya cahaya kaluar ti langit anu rupana hejo HIBAR. Kasepuhan ningali eta cahaya anu gilang gumilang anu nyaangan gunung di palih kulon anu nuju tatapa na dua calon raja. kasepuhan kedal ucap NURMALA teu lami ti dinya aya cahaya deui mancur ka gunung palih kaler kasepuhan kedal ucap deui HIBAR BUANA LINGGA ciri bukti bakal ngajadi karajaan tembong agung jeung Sumedang Larangan.
Tah kitu persi di Cipaku


text: naon ari carita wayang? carita wayang nya eta carita anu sok dilalakonkeun dina pagelaran wayang. carita wayang oge kaasup kana karya sastra wangun prosa. naon ari wayang? wayang teh sarupa jejelemaan nu dijieun tina kayu atawa kulit nu diibaratkeun tokoh anu dilalakonkeun dina carita wayang. naon anu disebut wayang golek? wayang golek nyaeta wayang anu dijieun tina kayu. naon anu disebut wayang kulit? wayang kulit nyaeta wayang anu dijieun tina kulit. kumaha sajarah wayang di indonesia? nilik kana sajarahna, carita wayang teh asalna ti india. asup ka indonesia marengan jeung asupna agama hindu. naon nu jadi sumber carita wayang? anu jadi sumber carita wayang nyaeta carita mahabarata jeung carita ramayana.


text:
Ibu-ibu, wargi hadirin sadayana. Ku ngalangkungan ieu acara Alhamdulillah urang tiasa kempel ngariung pa teuteup wajah di ieu tempat mugi kenging ridho Allah Swt. “Amin Yarobal Alamain”.
Wargi hadirin sadayana, sim kuring utusan ti darma wanita kecamatan Bantarujeg, panginten urang moal wanoh pami teu wawala, moal apal pami teu patepang. Naon atuh anu bade di carioskeun teh? Teu aya sanes seja nutur jalur carita lingkungan nu aya di sabudeuren wewengkon sim kuring nyaeta kacamatan Bantarujeg.
Wargi hadirin sadayana ; upami ku urang di titenan hiji-hiji nikmat ti Allah Swt. Tangtos moal ka etang anu pantes sareng payus ku urang di tafakuran sareng di syukuri.
Syukur dina istilah Islam,
Syukur nyaeta urang tumarima wireh sadaya nikmat ti Allah Swt sareng urang tiasa ngalaksanakeun sadaya kawajiban anu di parentahkeun ku Allah Swt sareng ninggallkeun naon-naon anu di larang ku Allah Swt.
Hirup sareng kahirupan urang aya dina hiji lingkungan ieu teh mangrupakeun anugrah ti Allah Swt sapertos sim kuring hirup di lingkungan kecamatan Bantarujeg hiji kacamatan anu tebih tina karamean, lingkungan nu teu kinten tebih tina kasampurnaan naon anu dipiharep ku pamarentah jaman kiwari, Bantarujeg anu disebat desa-desana aya di pagunungan ti desa ka desa jalan naek turun anu jumlah sadayana 13 desa. Rupina Bantarujeg kadua paling ujung anu kalebet kabupaten majalengka, tiap para padamel anu di tugaskeun ka bantarujeg sok nyebatkeun di buang, padahal anu tos ngalaman hirup di lingkunga Bantarujeg sadayana oge sok ngaraos nyaman sareng betah.
Tapi sok sanaos tebih ti kota kabupaten, Alhamdulillah di lingkungan Bantarujeg aya salah sahiji sumber daya alam mangrupa batu anu tiasa di reka-reka warna-warni bentukna sareng tiasa di manfaatken kanggo kaperyogian masyarakat Bantarujeg khususna. Salain ti eta tiasa oge di kintun kasetiap pelosok-pelosok bahkan dugikeun ka aya anu tos tiasa di ekspor ka luar negeri.
Sagedengeun ti eta aya deui hiji batu anu kacida gedena tur matak resep ningalina, upami saur bahasa Indonesia-mah di sebatnateh “gunung yang tidak berbaju” nyaeta gunung buligir namina, anu legana kinten-kinten sahektar, tah ieu teh hiji gunung anu tiasa di anggo rekreasi ku masyarakat ti setiap pelosok, salain ti eta sok biasa oge di anggo taman rekreasi ku murang kalih sakola upami nuju liburan sakolana, katambih deui ku masyarakat anu ti luar kabupaten Majalengka, padahal eta gunung mung sakadar gunung tanpa aya wahana anu di jieun ku jalma estuning dadamelan Allah Swt. Sok kitu deui upami masyarakat lingkungan bantarujeg tiasa ngarawat ka eta tempat rekreasi panginten tiasa nambahan kana panghasilan masyarakat desa Silihwangi. Mung panginten kanggo ningkatkeun sumber daya alam eta teh kedah meryogikeun modal, ieu nu janten implengan warga masyarakat atanapi lingkungan Bantarujeg.
Bu, ayeunamah lingkungan Bantarujeg teh teu kakantun-kantun teuing, boh tina so’al pendidikan, ekonomi, sosial. Margi satiap lingkungan tos aya sumber daya alam kanggo ningkatkeun hirup jeung kahirupan masyarakat.
Rupina sakitu anu tiasa kapihatur caritra ligkungan di sabudeureun kacamatan Bantarujeg, kirang sareng langkungna neda di tawakuf anu saageung-ageungna.
Billahi taufik walhidayah,


text:
Sél getih beureum
Sél getih beureum nyaéta sél getih anu paling umum anu pancénna pikeun ngakut oksigén ti bayah atawa insang vertebrata ka jaringan-jaringan awak ngaliwatan getih. Dina istilah médis, sél getih beureum katelahna RBC (red blood cell), hématid, atawa éritrosit (tina basa Yunani erythros nu hartina beureum "red" jeung cyte nu hartina "sél"). Sistosit hartina sél getih beureum anu keur ngarandapan fragméntasi atawa potongan-potongan sél getih beureum.
Daptar eusi
Éritrosit vertebrata[édit | édit sumber]
Érintrosit utamana dieusi hémoglobin, molekul kompléks anu ngandung gugus hémé anu ngabeungkeut atom beusi anu pancénna ngabeungkeut molekul oksigén pikeun dileupaskeun di jaringan-jaringan sakujur awak. Oksigén bisa nembus mémbran sél éritrosit. Myoglobin, sanyawa nu sarupa jeung hémoglobin, boga pancén neundeun oksigén dina sél otot.
Kelir beureum éritrosit téh asalna tina gugus hém dina hémoglobin, rupa-rupana gumantung kana kaayaan hémoglobinna: burahay beureum mun ngabeungkeut oksigén, tapi bakal jadi leuwih kolot mun ngaleupaskeun oksigén (déoksihémoglobin). Oksimétri pulsa ngamangpaatkeun parobahan kelir ieu pikeun sacara langsung ngukur kajenuhan oksigén dina getih artéri migunakeun téhnik kolorimétri.
Ayana protéin nu mawa oksigén di jero sél (dibandingkeun jeung leyur dina cairan awak) téh dianggap hambalan penting dina évolusi vertebrata: getihna jadi teu pati kentel bari jeung oksigénna bisa leuwih loba.
Éritrosit mamalia[édit | édit sumber]
Mun geus sawawa, éritrosit mamalia jadi nir-inti (anucleate), nu hartina teu boga inti sél sahingga teu ngandung DNA. Pikeun babandingan, éritrosit vertebrata lian ti mamalia ampir kabéhanana boga inti; nu geus kanyahoan téh ukur salamander genus Batrachoseps.[1] Éritrosit mamalia ogé leungiteun organél, kaasup mitokondria, sahingga ngahasilkeun tanaga tina férméntasi, ngaliwatan glikolisis glukosa nu dituturkeun ku produksi asam laktat. Lian ti éta, sél beureum teu boga reséptor insulin, da asupan glukosana gé teu diatur ku insulin. Alatan kakurangan-kakurangan di luhur, ieu sél getih téh teu bisa ngahasilkeun protéin, boh struktural, pangropéa, atawa énzim, sahingga umur hirupna kawates.
Éritrosit mamalia bentukna cépér bikonkaf: depé sarta leuwih dekok di bagian tengah. Bentuk ieu (ogé euweuhna organél & inti) ngarojong sangkan patukeurna oksigén sél jeung sabudeureunana leuwih optimal. Sél ieu ogé fléksibel sahingga bisa nyélékét kana kapilér tempat ngaleupaskeun muatan oksigénna. Iwal ti onta ti kulawarga Camelidae nu éritrositna lonyod, di mamalia séjén mah bentukna buleud.
Dina saluran getih anu badag, sél-sél getih beureum kadang numpuk ngabentuk formasi rouleaux. Kajadian ieu lumangsung utamana mun kadar sababaraha jenis protéin sérum ngaronjat, misalna mun aya inflamasi.
Éritrosit manusa[édit | édit sumber]
Diaméter éritrosit manusa ilaharna mah 6–8 µm, leuwih leutik batan kalolobaan sél manusa. Ieu sél leutik téh ngandung kira 270 juta molekul hémoglobin nu masing-masing mawa opat gugus hémé.
Sajarah[édit | édit sumber]
Gambaran ngeunaan sél getih beureum dipedar ku ahli biologi Walanda Jan Swammerdam taun 1658. Anjeunna migunakeun mikroskop jaman baheula.
Rujukan[édit | édit sumber]
- Red blood cell, Wikipédia édisi basa Inggris. Disalin 7 Agustus 2007.
- ↑ W. D. Cohen. The cytomorphic system of anucleate non-mammalian erythrocytes. Protoplasma, vol. 113 No. 1, Pébruari 1982
Tumbu kaluar[édit | édit sumber]
- Blood Groups and Red Cell Antigens karya Laura Dean. Buku téks online anu bisa disusud sarta diunduh ti domain umum.
- Database of vertebrate erythrocyte sizes.
- RBC Patents Patén-patén nu patali jeung sél getih beureum.


text:
by Unsilster | Apr 1, 2012 | Catatan HarianBissmillaahirahmaniirahiim Assalaamu’alaikum Warahmatullahi Wabarokatuh Nyukruk galur sunnah Rasul, mapay lacak para anbiya seja tumut sareat Islam, Kalayan miharep rachmat sareng ridho Alloh Robbul Izzati, Sim kuring gaduh maksad seja Syukuran dina raraga...
by Unsilster | Mar 31, 2012 | Catatan HarianBissmillaahirrahmaanirrahiim Assalaamu’ alaikum Wr. Wb Alhamdulillahi Robbil Alamin, Maha Suci Alloh anu parantos ngersakeun ka pribados kalih pun bojo ngalaksanakeun ibadah Umroh. Sateuacana mios ngalaksanakeun anu utami pribados sakalih gaduh maksad dina raraga Iman...
by Unsilster | Mar 30, 2012 | Catatan HarianBissmillaahirrahmaanirrahiim Assalamu’alaikum Warahmatullahi Wabarakatuh Puji sinareng syukur urang sanggakeun ka Dzat Alloh SWT, sholawat miwah salam mugia tetep salamina dilimpahkeun ka jungjunan urang sadaya Nabi Muhammad SAW. Manawi teu aya cegahing Gusti nu Maha...


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
13 November 2009
Dongeng Tulang Maung
poé ieu, aing, sakadang kuya keur rungsing. imah sacangkéwok di salah sahiji juru leuwi goong ngadadak bayeungyang. séjén ti biasana, teuing kunaon. biasana sanajan poé mentrang mentring, panonpoé keur meumeujeuhna morérét, cai di lingkungan leuwi goong tetep nyecep. teuing pedah tangkal caringin, tangkal badag terakhir nu ajeg sisi wahangan kamari dituar ku anak buah gan juha. jalema nu pernah kadéngé boga hph di ieu leuweung. jadi panon poe geus teu kahalangan ngabanjurkeun panas kana cai leuwi. media nu pangbisana nyimpen panas.
ngeunaan ngaran gan juha. baheula waktu keur moyan luhureun batu tengah leuwi, pernah ngadéngé dua paninggaran ngawangkong sanggeus balik moro, peuting saméméhna. obrolan luh lah. cenah ayeuna beuki hésé moro téh, sasatoan teuing jig kamana. maranéhna téh los wé ka nyalahkeun juragan juha nu boga hph téa.
geus ah urang balik deui ka jejer dongéng ieu. ngawadul waé mah bisi kasebut ghibah.
beuki beurang beuki rungsing. ras inget ka kisobat. sasarina rebun-rebun geus nyampeur. poé ieu mah teu embol-embol, teuing kamana. euweuh rigig taya ringkang. biasana teu lila sanggeus aing nguniang ti enggon, geus gogorowokan ti sisi leuwi.
"sakadang kuya!? silaing aya euy?" kitu biasana salam si éta mah.
paling ukur dijawab, "kuk!, aya!"
bari haroréam, keteyep nyampeurkeun. maklum masih lulungu. sobat uing nu ieu mémang sok tara nyaho dimangsa.
ah meureun pundung, sanggeus kamari kajadian cau-gaté, cék pikir. geus biasa si éta mah. lamun keur paséa sok pundung. keun anteupkeun, biasana geu tara lila. kalakuan kituna mémang geus remen kajadian. saacan cau-gaté ieu. pernah pundung gara-gara goong kabuyutan. gara-gara melak céngék. jeung gara-gara lianna. asa rada poho mun kudu disebutkeun hiji-hiji mah.
geus ah aing gé males kudu mikiran manéhna waé mah. tibatan rungsing mending jalan-jalan ka urut leuweung nya. disebut urut leuweung téh pédah wé geus teu canéom deui ayeuna mah, tangkal geus coréngcang. sugan panggih jeung manéhna. mun henteu gé jeung sobat nu lianna, sakadang peucang. geus lila teu ngobrol. loba pulunganeun biasana mah. sanggeus ngobrol jeung manéhna sok ngadadak trik-trik anyar mucunghul.
***
euh lain nu diharepkeun, lain nu katémbong. dihareup, ditengah jajalaneun geus ngajogo si raja leuweung atah adol, maung! lamun ningali rérétna mah kadatangan aing geus kanyahoan. jadi geus élat lamun hayang ngejat. males sabenerna mah papanggih jeung manéhna. lain ku nanaon sok asa aing pisan, raja leuweung. padahal mah sebutan kitu cék bangsana gan juha wungkul. terus di klaim ku manéhna. enya ukur klaim, da sapanjang sajarah ieu leuweung can pernah diayakeun pemilihan umum pikeun milih raja. éh naha enya raja dipilih dina pemilu kitu? hi hi hi teuing ah. nu penting mah aing tetep teu ngaku manéhna raja.
kapaksa, horéam-horéam gé terus ngeteyep. ngaléngkah antaré. laun pisan. hi hi hi enya da aing mah teu bisa gancang. jadi lain ku ati-atina ieu mah. ku bakat. bari lempang bari mikiran naon pilakueun lamun si éta macem-macem.
geus deukeut, geleger manéhna nanya, "lakadalah, rék kamana kuy? kabeneran silaing datang, déwék keur lapar yeuh. ti isuk can manggih sasarap".
yéy si kéhéd, cékna haté. asal engab pisan. abong huntu rangéténg, ménta dahar sangeunahna. ah urang gawéan siah.
"ah biasa wé ung, jalan-jalan ngaleupaskeun karungsing. miceun pipikiran pakusut. sugan meunang ilham nu lempeng", cekéng sangeunahna.
"tah pan kabeneran cék déwék gé tadi. kabeneran silaing rungsing. kabeneran déwék boga ubarna. rungsing silaing leungit. déwék meunang ganjel beuteung. adil pan?"
adil-adil tai ucing siah.
"nya seug wé atuh ari matak ngeunah ka didinya mah. kuring ridho. ngan cék guru, awak kuring mah teu kuat di duruk", kabeneran di leuweung ieu mah satona tara dahar daging atah, kabudayaan geus maju jiga manusa.
"beu, teu percaya déwék mah. can manggih ajian nu bisa nahan panasna seuneu. pernah ngadéngé gé mukjijat bogana nabi Alloh, ibrohim nu teu teurak waktu diduruk ku raja namrudz. sedeng mahluk biasa mah asa can aya. cangcaya déwék mah."
"hih, éta kumaha didinya wé. rék percaya rék henteu".
"geus lah ayeuna mah yu urang néangan lemah nu rada lega sangkan seuneuna teu ngaléntab kamamana. urang buktikeun naha silaing bisa didahar ku déwék atawa henteu."
"nya seug atuh."
bring duaan, aing digiring ku manéhna néangan lemah nu rada lega. pura-pura pasrah, pura-pura sadrah. enya da lamun kudu ngalawan ku kakuatan fisik mah asa pamohalan. éléh gedé éléh tanaga. rék lumpat, karuh éta mah pang teu bisana. ayeuna mah kari pakuat-kuat otak wé.
teu lila néangan lapang. da puguh leuweung kari tegalan. kai gedéna ukur ngari. tinggal rungkun kiara, palingan.
ditengah tegalan maung nyieun lombang. geus réngsé. aing dititah cicing ditengahna. manéhna ngabugbrugan ku kai. nu kabeneran pasoléngkrah loba, sésa dahan tangkal panuaran. kacida garingna. usum kapat keur meumeujeuhna panas. abong lamun teu lila sanggeus sut di sundut, langsung ngagedur jadi seuneu nguntab-nguntab. rada gimir ogé mun mikir kabeulah dinya mah. reugreug sotéh pedah boga trik nu cék rarasaan mah, sampurna.
suluh beuki numpuk. ngagunung jigana mah, da karasa beuki beurat nindihan awak. nya ayeuna yeuh trik kudu dilaksanakeun. bisi leuir teuing.
***
seuneu ngagulidag (hihihi jiga banjir nya?) silalatu rabeng nambahan panas panonpoé. langit teu riuk-riuk, ningalikeun kalakuan sakadang maung nandasa sakadang kuya. rada lila seuneu ngagayeum suluh, najan enya gé garing kacida, sanget pisan malah, tapi ari ku loba mah keukeuh wé kudu lila. komo ieu najan maung cangcaya kana élmu kuya, tetep jaga-jaga bisi enya. kuya dibeuleum nepi ka ruhak panungtungan jadi lebu. keun wé cénah rada génghék gé tinimbang kuya hirup kénéh.
seuneu geus pareum pisan. tinggal angin nu rabul, milu cucurak. ngadahar lebu nu numpuk. biur arindit deui. ningalkeun maung nu olohok ningali aya nu kukurumuyan kaluar tina jero lombang. kagét ningali awak kuya masih beleger. teu cécél teu bocél teu lécét-lécét acan.
***
"hébat kuy, bener geuningan silaing boga élmu rohaka. élmu meruhkeun panasna seuneu", cék maung. ayeuna dangongna teu songong. semu-semu ajrih ka sakadang kuya. cék pamikirna kuya ieu sakti yeuh. jigana teu seuneu waé jagona téh. sihung gé moal metu kana awak kuya.
"ah biasa wé éta mah. diajarna gé gampang kacida", cekéng mimiti ngirabkeun kecrik keur ditebar.
"ah maenya, jigana lila nu kitu mah, perlu tirakat nu lila, matigenina gé meureun leuwih ti opat puluh poé opat puluh peuting", maung mimiti asup kana bubu.
"teu, teu hese teusing, tinggal apalkeun jangjawokan wungkul".
"maenya? cing atuh kuy, béjaan déwék bag-baganna?", panon maung katingali meredih. kecrik geus ngarungkup.
"ah embung, maenya kudu méré jangjawokan sakti ka mahluk nu tadi rék ngahakan", api-api. supaya kecrik leuwih ngajiret. lauk geus moal bisa hojah deui.
"plis kuy, hampura wé kalakuan déwék nu tadi. éta mah bawaning ku lapar pisan. teu nempo nu dihareupan mahluk manggulang mangguling sakti euweuh tanding", heu heu heu ngolo siah. bisaan.
"hmmmmm…", leungeun sidakep. jiga nu mikir. padahal haté mah geus surak titatadi. lakadalah jadi yeuh males dendam.
"plis….", maung beuki meredih.
"heug atuh ari kitu mah, apalkeun yeuh jangjawokanna:
trang-trang koléntrang,
si londok paéh nundutan,
tikusruk kana durukan,
mesat gobang kabuyutan", (lagu sakainget wé nya).
"ukur sakitu kuy?".
"enya sakitu gampang pan?".
"his ieu mah lain gampang deui, gampil pisan. tapi bener sakitu? jadi cangcaya".
"ih ari didinya! pan geus neuleu buktina tadi! kudu dibuktikeun kumaha deui atuh!", cekéng pura-pura kasigeung.
"tong ngambek atuh kuy. déwék percaya ayeuna mah. mun jangjawokan ukur sakitu, ayeuna déwék geus apal. ngan asa hayang ngabuktikeun sorangan euy. kumaha?"
"nya sok atuh ari geus wani mah"
***
awak maung geus nyangkorah, ngaringkuk jero lombang. lombang meunang nyieun manéhna sorangan. da aing embung kudu mangnyieunkeun mah. alesanna téh cekéng maenya awak sagedé kieu kudu nyieun lombang keur awak manéhna nu sakitu halughugna.
teu poho awakna dibebed ditalian. hasil ogé, ngolo manéhna sangkan daék. dibohongan. sangkan mun karasa panas saeutik teu kabur. cekéng téh lamun nu mimiti sok rada ngahéab kénéh.
suluhna ge geus numpuk di sisi lombang. mun dibandingkeun jeung tumpukan runtah di bandung jigana mah sababad. géséh gedé saeutik. ogé meunang ngumpulkeun manéhna.
saeutik-saetik suluh diasupkeun ka jero lombang. geus bérés. gur dihurungkeun.
"ung, geura baca jangjangwokanna", cekéng.
"siap kuy", cénah. kadenge manehna norolang maca jangjawokan ti aing tadi. enya apal. seuneu beuki ngabebela. gedé jauh leuwih ti nu tadi jigana mah.
"sakadang maung kumaha?".
"enya euy kuy rada panas geuning".
"biasa éta mah", hate ngagakgak. katipu siah ontohod.
unggal sapaparapat jam ditanya. ngan jawabanna beuki lila beuki laun. nu ahirna jep teu nyoara deui. lila-lila seuneu pareum. tinggal ruhak nu burahay. ditungguan nepi ka kari lebu. geus kitu mah dikoréhan ku rokrak. goréhél sakadang maung tinggal tulang.
teu riuk riuk sedih ningali batur saleuweung kari bugang. kari tangkorék bodas. teu, teu pisan pisan ngarasa dosa. nu aya gumbira bisa males hutang!
ningali tulang suku maung jorojoy meunang ideu. ujug-ujug gelik sora saksoponna keni g dina tembang forever in love, ditéma gelikna suling dipirig jentréng kacapi dina mamaos kembang tanjung. hih da atuh enya paporit aing mah sagala nu ditiup. lagu paporit gé pan balonku ada lima.
cék pikir alus jigana mah. antik. boga suling tina tulang maung. ngan barang dicoba ngaliangan teuas kacida.
abong poé ieu keur kaurugan untung. geleber aya bangbara hideung. lakadalah, bisa yeuh jigana mah dipéntaan tulung. nya terus dicalukan.
"sakadang bangbara, kuring bisa ménta tulung teu? kitu gé mun didinya salsé".
geleber bangbara ngadeukeutan. teup eunteup dina tangkal jukut deukeuteun.
"kabeneran kuy, kuring keur salsé. aya naon kitu, sok atuh omongkeun aya kasusah mah. sugan bisa nulung", cénah soméah. sorana ngahiung.
"ieu ra, kuring boga tulang maung. hayang nyieun suling. bisa teu pangliangankeun. hiji liang di dieu. lima deui deui beulah dieu, dieu, dieu, dieu jeung dieu".
bener keur untung jigana mah. teu kudu hésé ménta. nya ngunggg diliangan bangbara, sapaménta. teu lila da geus biasa. keudeung gé réngsé. liang geus jadi sagenep-genep. aing ngan bisa males ku kecap nuhun. bangbara narima. ber deui manéhna hiber.
ngan basa hiberna geus jauh. asa kaingetan tungtung tulang pan pongpet duanana. rek ngagorowok asa moal kadéngéeun. barina ge asana mah liangna nu hiji deui mah teu buleud. dasar keur untung. kadéngé sora toroktok manuk caladi. nya dijugjug. katempo manéhna keur ngaliangan tangkal ki hujan pikeun sayang.
"sakadang caladi meunang ngaganggu sakeudeung?", cekéng ngawanikeun manéh.
caladi reg eureun heula. pokna nanya, "aya naon sakadang kuya?"
"kuring boga tulang maung, hayang nyieun suling. liangna mah geus dijieunkeun ku bangbara, ngan liang paranti niup can dijieun, tungtung tulang nu hiji deui masih pongpét. meunang pangnoktrokeun sangkan liangan?"
sakali deui, dasar keur untung! cék caladi, "hih ari ukur sakitu mah asa moal kaganggu pagawéan kuring, cing kadieukeun tulangna".
teu kungsi lila. suling tulang maung geus jadi. aing nganuhunkeun ka sakadang caladi. gandeuang lempang deui. senang ayeuna mah suling geus jadi. kari nyieun suliwer. gampang tinggal nyiar awi. tuh geunig belah ditu aya awi tali. awi alus keur nyieun suliwer.
geus jadi nyoba dipecakan. pel liang tungtung suling ditapelkeun. puhhh ditiup. gelik soraan, nga didéngé-déngé geuning can ngawirahma. jigana mah kudu disetém heula yeuh. masih sumbang. saha deui nya nu bisa dipenta tulung.
(kusabab kuring-dh- teu nyaho dirupa sireupeun jeung teu apal cangkem naon ari dipasieup, urang kira-kira wé kieu.)
deui-deui sakali deui, dasar keur untung. panggih jeung sakadang sireupeun. nu jago nyetém sarupaning waditra musik. manéhna ogé jiga nu séjén teu hésé nedunan paménta. suling geus dipasieup (disetém). dicobaan. suling geus teu silung deui. sajajalan hahariringan nyiptakeun lagu. sok, diasupkeun kana sora suling kieu laguna téh:
trét trot trét trot
suling aing tulang maung
diliangan ku bangbara
ditoktrokan ku caladi
dipasieup ku sireupeun
torotot torotot héooongggggggg…
sajajalan mawakeun lagu éta terus. euweuh kabosen. jiga budak nu karék dibéré momobilan ku bapana. can rusak mah moal waka eureun. keur anteng. ari gurayang, ari kadéngé cekrah cekroh. euh ki sobat yeuh….. batur gelut. (dh)


text:
Ku Dhipa Galuh Purba
SALAHSAHIJI ciri has urang Sunda, bisa ditilik tina ngaranana. Upama lalaki, sasarina sok maké ngaran Ujang, Asép, atawa Encéng. Atuh upama wanoja, pasti maké ngaran Enéng, Nyai, Cucu, Euis, Enung, jeung sabangsana.
Keur golongan lalaki, bisa jadi ngaran Asép téh minangka ngaran anu favorit tur loba anu mikaresep. Malah aya anggapan, mun yén anu mibanda ngaran Asép, hirupna sok leuwih walagri. Leuwih meunang pamor jeung meunang géngsi, batan ngaran Ujang atawa Encéng. Sanajan (dina kanyatanna mah) teu saeutik ngaran Ujang anu hirupna suksés. Saperti Ujang Darojatun, Ujang Sutimo, Ujang Didih, jeung sajabana.
Loba pisan ngaran Asép anu bisa makalangan téh. Siga Asép Sunandar Sunarya, dalang sohor saalam dunya. Asép Somantri, Pamaén Persib manten. Asép GP, tukang wartawan, As(c)ép Zamzam Noor, tukang nyajak. Asép Among, kabogoh Néng Lina. Nepi ka calo sohor di Bunderan Cibiru ogé, apan ngaranna téh Asép Déwa. Hanjakal pisan dina jajaran kabinét mah, asa can kungsi kacaturkeun aya ngaran Asép. Komo deui Présiden mah. Rajeun aya ogé, Asép Soeharto urang Cigorowék, nasibna téh ukur jadi tukang buburuh ngoréd.
*
Kacaturkeun di sisi jalan Cipadung, aya hiji warung sangu anu kaitung ramé. Di hareupeunna ngajeblag tulisan anu unina ‘Warung Sangu Asép’. Kawasna mah nyaluyukeun jeung ngaran anu bogana, nyaéta Juragan Asép. Anéhna deui, sakabéh pagawéna ogé bet ngaranna téh sarua Asép wungkul. Ti mimiti tukang ngaladangan, nepi ka tukang kukumbah, taya hiji ogé anu ngaranna lain Asép.Teuing kabeneran, atawa mémang ngahaja kétang. Sabab basa mangkukna Jang Isud ngalamar gawé, ngaranana kudu dirobah jadi Asép Isud.
Basa Juragan Asép keur ngabaheuhay bari maca koran, kirining téh telepon disada.
“Hallow, sareng saha ieu?”
“Abdi Nénéng,”
“Iyah, badé bernyarios sareng saha?” ceuk Juragan Asép, ngadadak cénghar.
“Badé ka Kang Asép,”
“Muhun, abdi nyalira, Néng,”
“Kaleresan atuh…”
“Jodo nya?” panyakit cunihinna mimiti kanceuh deui.
“Jodo-jodo tujuh mulud siah! Buru bayar, urut dipencétan tadi peuting!”
Ngadéngé kitu mah, Juragan Asép reuwas kabina-bina. Gagang telepon dibeubeutkeun. Tuluy ngarongkong gelas na méja. Barang rék antel kana biwir, aya anu ngacleng sajorélatan. Puguh baé gelas téh dibalangkeun. Manahoréng cakcak. Mangkaning Juragan Asép téh kacida ijidna kana ngaran cakcak.
“Asééép…!” Juragan Asép ngajorowok. Teu pati lila, ana burudul téh, sakur pagawéna datang, mani ngaliud hareupeun Juragan Asép.
“Gusti nu Agung! Na maranéh téh kawas anu lieur pisan. Kuring mah ukur nyalukan Si Asép Soyanja, rék ménta dipangnyokotkeun cai,” pokna Juragan Asép bari téténjrag, semu anu keuheul naker. Atuh geus kitu mah, kabéhanana tinglaléos deui, nuluykeun hanca pagawéanna séwang-séwangan.
“Ieu téh alatan kabéhanana ngaran Asép…” gerentes Juragan Asép bari tarangna mani kerung-kerung baé, siga anu keur mikir perkara beurat naker. Tapi teu pati lila, nyéh Juragan Asép seuri sorangan. Kawasna mah geus meunang bongbolongan anyar, pikeun nuntaskeun masalahna.
Sakabéh pagawéna dikumpulkeun, pikeun ngabadamikeun perkara ngaran. Kaputusanna nyaéta sakabéh ngaran pagawéna ukur dimeunangkeun maké ngaran papanjangna wungkul.
“Pokona mah gunakeun last name, ngarti?!”
“Ngartos…” témbalna mani réang. Taya nu bisa baha, sabab geus katelah Juragan Asép mah dunungan diktator. Dina ngajukeun interupsi ogé, geus puguh bakal ditolak. Matak ngarumas ka Asép Jebléh, tukang naheur cai. Ti mimiti poé éta, ngaranana kudu jadi Jebléh.
*
Kirining, telepon disada deui. Barang diangkat ku Juragan Asép, horéng Nénéng deui baé. Tapi untungna Juragan Asép nalék deui kalayan leuwih écés.
“Asép naon ngaranana?” ceuk Juragan Asép.
“Asép Garut rupina mah, juragan. Da sok disarebat Asgar,” témbal Nénéng.
Teu loba catur deui, Juragan Asép nyalukan Asép Garut, tarik naker.
“Garuuut…!” kitu cenah. Bareng pisan jeung mobil kotrima jurusan Bandung –Garut anu kabeneran ngalalar ka hareupeun warung sangu. Puguh baé supir jeung kenékna mani curinghak. Kawantu mobilna kosong kénéh. Mobil kotrima eureun. Jrut, kenékna turun bari tuluy lumpat, nyampeurkeun Juragan Asép.
“Sabaraha jalmi, Pa?” tanya kenék.
“Sabaraha jalmi nanahaon manéh téh!” Juragan Asép muncereng.
“Éh, rék ngajak ribut ieu téh? Can apal ka Asép Guntur?” Kenék ogé malik ambek, asa diheureuykeun ku Juragan Asép. Puguh baé jadi paréa-réa omong. Lamun teu kaburu datang Hansip Baron mah, kawasna bisa tuluy galungan.
*
Ngaganti ngaran ku papanjangna dianggap kurang épéktip deui baé ku Juragan Asép. Temahna kalah ngajadikeun riributan. Anu antukna Juragan Asép nyieun deui aturan anu anyar. Mimiti harita, sakur ngaran pagawéna cukup disingket baé. Kawasna mah kainspirasian ku Nénéng.
Puguh baé Asép Jebléh mah kacida atoheunana. Tapi ningggang ka Asép Mara. Ngaran saalus-alus, kudu disingket jadi Asma. Matak ngarumas deuih ka Asép Palémbang, anu ngaranna jadi Aspal. Padahal Palémbang téh cenah mah tempat lahir luluhurna.
Kangaranan nyieun kaputusan anu teu pati diluyuan ku pagawéna. Juragan Asép manggih pangalaman goréng deui baé, anu méh sarupa. Bédana ieu mah tumiba ka tukang asin, basa Juragan Asép ngageroan ngaran Asin (Asep Sinta). Tungtungna mah awahing ku rudet mikiranana, Juragan Asép kapoékan. Sakabéh pagawéna di-PHK, kalayan teu méré pasanggon sapérak-pérak acan.
Dina kaayaan sarupa kitu, sakabéh pagawé Juragan Asép ngayakeun démontrasi anu rada rongkah. Malah antukna nimbulkeun karusuhan sagala rupa. Ari mimitina mah Si Asé ngurilingan warung bari mamawa spanduk anu ditulisan; Jangan Putuskan Diriku!’. Si Aspal gugulitikan di tengah jalan, bari nugaran aspal. Si Asma malédogan rumah sakit, anu kabeneran aya di gigireun warung. Si Asmi jeung Si Asti mah kalah malédogan gedong kasenian. Pokona mah pamolah anu anu démontrasi téh, matak pikapaureun.
Teu pati lila, burudul pasukan anti huru-hara datang. Buriak, anu démontrasi bubar. Tapi Si Asli ditéwak, diduduh jadi propokatorna. Tilu urang pagawé anu nyumput dina jero hong ogé, harita kénéh sarua dicerek. Maranéhna téh taya lian; Si Asoy, Si Asana, jeung Si Asik.
*
Isukna, méh sakabéh koran poéan mani ramé ngawartakeun ngeunaan anu démontrasi. Malah aya hiji koran anu nulis judul ngaran-ngaran pagawé anu ditéwak ku pulisi. Tulisanna ogé mani ngajeblag; ‘Asli dituduh Propokator. Asana Asik dan Asoy ditangkap Polisi.’
Tukang suuk anu kabeneran maca koran, meunang sakedapan mah kalah ngahuleng. “Teu percaya aing mah. Apan ceuk Si Badar ogé, ari ditéwak pulisi téh sakitu ripuhna. Nya digebugan ku pulisi, nya digebugan ku préman panjara. Boro-boro asik jeung asoy…” kitu gerentesna bari nyoéhan koran, dibagi opat. Tuluy dipaké mungkusan suuk.***


text:
Mitokondria
Dina biologi sél, mitokondria nyaéta hiji organél nu aya na sél kalolobaan eukariot. Mitokondria kadang didadarkeun salaku "pembangkit listrik sélular" sabab tujuan utamana pikeun ngarancang wangun adénosin trifosfat (ATP), nu dipikabutuh salaku sumber énergi.
Jumlah mitokondria béda dina unggal tipe sél. Protozoa Trypanosome mibanda hiji mitokondria tunggal nu badag; sél ati manusa hijina ilaharna mibanda antara sarébu nepi ka dua rébu. Mitokondria bisa ngeusian nepi ka 25% sitosol sél.
Daptar eusi
Struktur[édit | édit sumber]
Mitokondria mibanda dua sistim mémbran: mémbran luar, nu ngabungkus organélna; sarta mémbran jero, nu karejut tulap-tilep ka lebah jero. tilepan nu ka jero disebut krista. Jumlah jeung bentuk kristae dina mitokondria béda-béda, gumantung jaringan jeung organismena. Krista ieu nyadiakeun raray mémbran nu leuwih lega.
- Mémbran luar mungkus sakabéh organél sarta ngandung kanal nu dijieun tina kompléx protéin nu disebut porin tempat molekul jeung ion bisa asup jeung kaluar mitokondria. Mémbran luar diwangun ku 50%-an lipid jeung 50%-an protéin. Molekul badag teu bisa nembus mémbran ieu.
- Mémbran jero, narilep jadi krista, mungkus matrix (cairan jero mitokondria). Mémbran jero ngandung sababaraha kopléx protéin, kandunganana 20%-an lipid jeung 80%-an protéin. Aya stalked particles nu kapanggih na krista, nu taya lian ti molekul énzim ATP sintase nu ngahasilkeun ATP téa.
- Rohangan antarmémbran antara dua mémbran ngandung énzim-énzim nu migunakeun ATP pikeun mosforilasi nukléotida séjén nu ngatalisan réaksi séjén.
"Mitokondria" sacara harfiah ngandung harti 'thread granule', sakumaha katémbongna dina mikroskop cahya: struktur tiny rod-like na sitoplasma sadaya sél. Matrixna ngandung énzim bisa leyur nu ngatalisan oxidasi piruvat jeung molekul organik leutik séjénna. Sapalih ti daur Krebs lumangsung jero mitokondria. Matrixna ogé ngandung sababaraha salinan DNA mitokondria (biasana 5-10 molekul DNA sirkular per mitokondria), ribosom husus mitokondria, tRNA, sarta protéin-protéin nu dipikabutuh pikeun réplikasi DNA.
Nalika sél meulah manéh, mitokondria ngayakeun réplikasi ku cara fisi. Réplikasi ogé lumangsung nalika pangabutuh énergi sél ningkat. Pikeun conto, sél panyimpen lemak, nu mikabutuh énergi saeutik, mitokondriana ngan saeutik. Bandingkeun jeung sél otot nu mikabutuh énergi, mitokondriana loba pisan.
Protéin mitokondria ayana di mémbran luar, mémbran jero, sarta na rohangan anrarmémbran. Runtuyan stop-transfer anchor proteins to the outer membrane. Matrix-targeting sequences target the protein for the mitochondrial matrix.
Konversi énergi[édit | édit sumber]
Mitokondria ngarobah énergi poténtial molekul dahareun jadi ATP. Produksi ATP kahontal ku daur Krebs (tempo daur asam sitrat), alih éléktron, jeung fosforilasi oxidatif. Mun euweuh oxigén, prosés ieu moal bisa lumangsung.
Énergi tina molekul dahareun (nyaéta glukosa) dipaké pikeun ngahasilkeun molekul NADH jeung FADH2 ngaliwatan glikolisis jeung daur Krebs. Énergi ieu dialihkeun ka oxigén (O2) dina sababaraha hambalan nu ngawengku ranté alih éléktron. Kompléx protéin na mémbran jero (NADH déhidrogénase, sitokrom c réduktase, sitokrom c oxidase) nu ngalaksanakeun alihanana migunakeun énergi nu dileupaskeun pikeun ngompa proton (H+) ngalawan gradién (konsentrasi proton na rohangan antarmémbran leuwih luhur batan na matrix). Sistim alih aktif (merlukeun énergi) ngompa proton ngalawan téndénsi fisikna (dina arah nu "salah") ti matrix ka rohangan antarmémbran.
Nalika kosentrasi proton ngaronjat na rohangan antarmémbran, a strong diffusion gradient is built up. Jalan kaluar pikeun proton ieu nya ngaliwatan kompléx ATP sintase. Ku cara ngalihkeun proton ti rohangan antarmémbran balik deui ka matrix, kompléx ATP sintase bisa nyieun ATP tina ADP jeung fosfat anorganik (Pi). Prosés ieu disebut kémiosmosis nu ngarupakeun hiji conto facilitated diffusion. Peter Mitchell dipaparin Hadiah Nobel Kimia taun 1978 pikeun karyana ngeunaan kémiosmosis. Salajengna, Hadiah Nobel Kimia taun 1997 dipaparinkeun ka Paul D. Boyer jeung John E. Walker pikeun klarifikasi mékanisme peta ATP sintase.
Fungsi séjén[édit | édit sumber]
Mitokondria mibanda sababaraha fungsi penting séjén di sagigireun produksi ATP. Rupa-rupa fungsi ieu patali jeung rupa-rupa kasakit mitokondria.
Sababaraha fungsi mitokondria ngan lumangsung dina tipe sél nu tangtu. Pikeun conto, mitokondria na sél ati ngandung énzim-énzim nu bisa ngadétoksifikasi amonia, pamiceunan métabolisme protéin. Énzim-énzim ieu teu dijieun na mitokondria sél cardiac.
Mitokondria ogé maénkeun peran dina
- apoptosis
- proliferasi sélular
- sintésis hémé
- sintésis stéroid
- produksi panas (sangkan organisme bisa tetep haneut)
Larapan dina ngulik genetika populasi[édit | édit sumber]
Ku sabab endog ngancurkeun mitokondria spérma anu ngabuahanana, DNA mitokondria (mtDNA) hiji jalma diturunkeun sagemblengna ti indungna. Kusabab turunna anu matrilinéal, para élmuwan genetika populasi jeung biologi evolusi loba anu migunakeun data sékuén mtDNA pikeun neuleuman évolusi jeung silsilah (baca Hawa mitokondria).
Téori éndosimbiotik[édit | édit sumber]
Mitokondria mahiwal sorangan ti antara organél-organél séjén sabab ngandung ribosom sarta bahan genetikna sorangan. DNA mitokondria bentukna sirkular sarta mibanda sandi genetik béda ti eukariotik baku.
Tempo ogé[édit | édit sumber]
- Tiori éndosimbiotik
- Hipotésis kémiosmotik
- Kloroplas
- Partikel submitokondria
- Kasakit mitokondria
- DNA mitokondria
- Poténsi éléktrokimia
- Glikolisis
Artikel ieu ngandung bahan-bahan ti Science Primer nu medal ti NCBI, nu, salaku publikasi pamaréntah AS, aya dina domain publik (1).
Tutumbu kaluar[édit | édit sumber]
- Mitodb.com – The mitochondrial disease database.
- Mitochondria Atlas at University of Mainz
- Mitochondria Research Portal at mitochondrial.net
- Mitochondria: Architecture dictates function at cytochemistry.net
- Mitochondria links at University of Alabama
- MIP Mitochondrial Physiology Society
- 3D structures of proteins from inner mitochondrial membrane at University of Michigan
- 3D structures of proteins associated with outer mitochondrial membrane at University of Michigan
- Mitochondrial Protein Partnership at University of Wisconsin
- MitoMiner – A mitochondrial proteomics database at MRC Mitochondrial Biology Unit
- Mitochondrion – Cell Centered Database
- Mitochondrion Reconstructed by Electron Tomography at San Diego State University
- Video Clip of Rat-liver Mitochondrion from Cryo-electron Tomography


text:
Yusuf S. Martawidenda
…HELOK KU CEU MIMIN…:
Rea nu kaget jeung heran ka nyi Mimin nu geulis tur demplon bisa pepegatan jeung ki Juned anu katingali sakitu runtut raut pisan dina laki rabina. Kanyaah ki Juned ka pamajikanna namplok pon kitu deui nyi Mimin babakti ka salaki teu aya codekana.
Teu sauetik nu atoh saenggeus nyaho nyi Mimin rarandaan teh boh nu bujangna, boh nu dudana malah nu geus boga pamajikan oge ngilu bungah. Asa mobok manggih gorowong, aya kesempetan pikeun meunangkeun randa ngora nu bahenol.
Kabeh pada mang hanjakalkeun wireh nyi Mimin milih ki Jamsud jadi salakina nu anyar. Teu kasep, geus umuran, jaba rada kurang someah deuih. Kabeh pada panasaran naon kaleuwihanna. Ngan Nyi Mimin wungkul nu nyaho.
Saperti peuting harita, nyi Mimin ngajak padungdung. Manehna masang jurus munggaranna nyaeta jurus 3G, goyang, geol gitek. Ki Jamsud ngalayanan ku jurus haben nagen. Ngarasa dilawan Nyi Mimin ngaluarkeun jurus andelanna nyaeta T2d, tarik, tahan, deuedeutkeun. Kesang ngoprot, nafas renghap ranjug, antukna Nyi Mimin ‘ngajerit leutik’. Teu eleh geleng ki Jamsud nginjem jurus T2D. Terus manehna ngagerung . Duanana patutur-tutur nepi ka puncak gunung, ngagoler, ngalempreh, teu kecet-kecet pada kerek.


text:
Kalayan kucuran hamdu ka dzat numaha luhur sinarengan inayah jeungmaunahna. Alhamdulillah dina enjung ieu urang sadaya tiasa petepung lawung paamprok jonghok patepang raraydina raraga sillaturrahmi di tempat ieu kangge nyakseni walimatul urusy, insya Allah sakedap deui ijba kobul bakal panganten bade dilaksanakeun.
Sholawat sinareng salam mugia dilelerkeun ka jungjunan panutan alamRosulullah Saw, amnusatuladaneun sadaya ummat anu dina hiurp huripna estuning picontoeun urang sadaya di alam pawenangan.
Teu kakantun kakulawargina anu belapati, sahabat sareng rencangna anu teuneung ludeung miwah ka urang sadayana salaku ummatna anu saratia.
langkung tipayun sim kuring ngahaturkeun nuhun kawawakil rombongan anu parantos ngadugikeunsagala pamaksadanana.
Kasauran katampimaksad kahartospisan mugia Allah anu mureng alam ngalimpahkeun kurnia na.
Nu cunduk muga rahayu nu nyampak muga waluya, kawanti simkuring bingah amar watasuta.wireh aya jajaka pinilih tanding nu kersa mileuleuheungkeun pun anak kanggo dijantenkeun bojona, manawi ieu teh prantos aya garis ti ajali, pun anak kenging bageanana, sapi anut na ka banteng pun anak dulang tinande sumerah seja bumela.
Kilang kitu daek semet purun wungkul dumeh kabaledog jodo rumaos tuna rumaos laip lieuk euweuh ragap taya semetnyanggakeun badan sakujur. keur batur ngatur hirup kapayun, kang putra ditampi kuastakilih kasangga kalingga murda.
Para ibu bapa sareng kulawarga bakal besan anu salamina mugia dimulyakeun ku Allah Swt. pajar teu jangjang teu jingjing pajar jonghok bari lengoh, geuning buktosna sakieu rebona ieu sadaya cacandakan silokaning pangais asih katampi ku astakalih kasangga kalingga murda mugi mugi tiasa ngajantenkeun tatali silaturrahmi diantawis urang sadaya kalayan kenging pangwales anu panaglipet ganda ti Allah anu murbeng alam.
Sakitu anu kapihatur, tulus langkung kepang halang bobo sapanon carang sapakan hapunten anu kasuhun
Hasbunallah wanin'mal wakil
wassalamu'alaikum Wr. Wb.
Semoga bermanfa'at bagi semua dan jangan lupa klik gambar di samping kanan. OK


text:
skip to main |
skip to sidebar
( Kawih, Pop Sunda )
Jang hirupteh teu gampang
Teu cukup ku dipikiran bari kudu dilakonan
Jang jalan kahirupan henteu sapanjang na datar
Aya mudun jeung tanjakan
Kudu sabar dina kurang ulah nepak dada beunghar
Salawasna kudu sukur eling kanu Maha Agung
Kade hidep bisi kufur
Jang sing jadi jalma hade sing jadi jalma gede
Beunghar harta beunghar hate
Jang hidep sing ngajalma turut parentah agama
Ulah jauh ti ulama
Nyobat sareng ahli tobatdalit sareng para kiyayi
Hirup keuna ku owah gingsir ngarah aya anu ngageuing
Mangsa lengkah ningang salah
Sing pinter tur bener sing jujur tong bohong
Ulah nganyerikeun batur ngarah hirup loba dulur
Raksa ucap lampah tekad jeung tabe'at
Ngarah pinanggih bagja salamet dunya aherat
Jang.. jang sing jadi jalma soleh
#End : Jang.. Jang.. hidep sing soleh


text:
Ku : MAMAT SASMITA
Bagian ka 1 2 3 4
5. Kalangkang
ayakan
Ayakan téh parabot paranti nyair lauk jeung paranti ngayak, mun
ayakan diteundeun di tempat nu kapoé (keuna ku cahaya panon poé) tangtu bakal katingali kalangkangna, siga papan
catur hideung bodas kiwari mah. Kalangkang ayakan teu béda jeung kaén poléng.
6. Poléng rengganis
Harti rengganis, mun nyokot kecap
rengga-na hartina dihias dialus-alus atawa diarula-arileu sangkan katingalina
beuki sieup. Poléng
rengganis téh poléng nu dialus-alus.
7. Jayanti
Jayanti
(sesbania sesban Merr) téh
ngaran tangkal leutik jangkungna kurang leuwih ukur dua meter, daunna kawas
daun peuteuy sélong
rajeun dipaké ubar
keur nyeri beuteung atawa nyeri cangkéng, dirames dibalurkeun ka nu nyeri. Kembangna rantuy
raraweuyan, buahna kawas kacang panjang tapi rada leutik. Lantaran teu disebut
kembang jayanti, sigana nu dipaké keur rupa hias téh daunna. Tingali gambar jayanti.
8. Cecempaan
Cempa téh naon atuh? Aya nu kungsi nerangkeun cempa téh kambang campaka (michelia champaca), mun enya cempa
téh sarua jeung kembang
campaka (bandingkeun jeung dina basa Melayu atawa dina basa Acéh sok nyebut bunga cempa), meureun cecempaan téh hartina gambar nu niru-niru kembang campaka.
Dina SSK ge kapanggih kecap cempa nu séjén
tapi éta mah
nuduhkeun ngaran wewengkon atawa ngaran nagara, moal kitu cecempaan téh niru-niru lawon ti nagri Cempa?
9. Mangin haris
Atik Sopandi dina Suciati ((2008;245-246)
nyebutkeun yén
mangin haris teh tangkal hiris (cajanus cajan Millsp) nu katebak angin.
Tapi Zoetmulder (2011) nyebutkeun haris
téh hartina lemes, leutik.
Mun mangin dihartikeun angin, jadi mangin haris téh hartina angin ngahiliwir atawa angin leutik, ngan
kumaha ngagambarkeun angin ngahiliwir, naha ngan gambar udat-udatan wungkul
atawa aya nu ting arileuna?
10. Boéh siang
Boéh hartina lawon (bodas), ari kecap siang aya
sababaraha harti nyaéta
beurang, caang (bandingkeun jeung kecap siang dina basa Indonesia, menyiangi,
nu hartina meresihan, sangkan beresih, caang, teu harieum). Danadibrata (2006)
nyebutkeun di Kanékés (Baduy), siang téh hartina beureum, ngucapkeun siang di Baduy mah
kaasup buyut (larangan).
Ku kituna Atik Sopandi dina Suciati
(2008;245-246) nyebutkeun yén
nu dimaksud boéh siang
téh nyaéta boéh
atawa lawon nu warnana beureum.
11. Papakanan
Papakanan, kecap asal tina pakan atawa
pakanan. Pakan hartina kantéh
(benang) nu ngujur ka rubakna atawa ti kénca ka katuhu nu keur ninun. Sedengkeun pakanan mah
hartina indung manuk nu keur méré hakaneun ka anakna, siga dina babasan manuk pakan kundang hartina anak manuk
nu geus bisa hiber nuturkeun indungna tapi masih kénéh
dipakanan, mun jelema mah dihuapan.
Mun ieu dilarapkeun kana rupa hias asa merenah kénéh
gambar manuk indungna keur méré kahakanan ka anakna.
12. Surat awi
Surat di dieu tangtu lain surat nu
hartina keretas nu ditulisan, tapi urat awi siga kecap serat dina basa
Indonesia. Mun disidik-sidik urat awi bakal leuwih kaciri mun hinisna dipiceun
heula, kaciri ting arudat aya nu rada kasar jeung aya nu lemes. Rupa hias surat
awi mangrupa udat-udatan siga urat awi bakal leuwih alus mun bukuna gé kaciri.
13. Parigi nyéngsoh
Dina kamus basa Sunda LBSS (2007) hartina
parigi teh sumur atawa solokan (jalan cai beunang nyieun, lain jadi ku
sorangan) ari dina kamus Sunda Danadibrata (2006) parigi teh nyaeta sababaraha
cagak walungan dina beber (jalur) walungan nu keur saat. Parigi ge sok
dihartikeun kamalir rubak sarta jero.
Ari nyengsoh meh saharti jeung nyengsol.
Mun dicokot kecap sumur keur ngahartikeun parigi asa kurang merenah sabab
biasana sumur mah buleud. Rarasaan
leuwih merenah mun nu dicokot teh dina harti kamalir nu rubak ngagambarkeunana
nyengsoh atawa nyengsol, henteu lempeng sajajar jeung lusi atawa pakan, tapi
siga motif batik lereng atawa rereng, nu nyengsoh jeung sisi kaen.
Keur babandingan, Atik Sopandi dina
Suciati (2008;245-246) perigi nyengsoh teh sumur atawa pager sumur nu geus
nyengsol.
14. Lusian besar
Lusi teh kanteh nu ngujur ka panjangna,
lamun dina gedogan (paranti ninun) mah tina tunjangeun ka nu ninun, lusi teh
sbalikna tina pakan. Besar di dieu meureun hartina gedé, lain bebesaran (morus alba L) ngaran tutuwuhan.
Mun kitu lusian besar téh ampir sarua jeung poléng ngan pédah dina lusianana poléngna leuwih gedé batan dina pakan.
15. Kampuh
jayanti
Boh kamus basa Sunda LBSS boh kamus Sunda
Danadibrata nyebutkeun kampuh téh
basa lemes, ari basa kasarna simbut. Jadi ana kitu mah kampuh jayanti teh (kaén) simbut nu maké hiasan (rupa daun atawa kembang) jayanti.
Rupa simbut mun maca bukuna J.E.Jasper
(1912a) dina kahirupan urang Sunda, mimiti ti Banten nepi ka Priangan boga
corak nu husus (tingali gambarna), ngan lain dina wangun tinun ikat, tapi dina
wangun batik jeung nulisna lain ku canting tapi ku nyéré
atawa bébékan awi.
16. Hujan riris
Riris dina kamus basa Sunda Danadibrata
(2006) hartina lemes atawa leutik. Hujan riris hartina hujan leutik atawa
girimis, mun kitu rupa hias hujan riris teh niru-niru hujan leutik, bandingkeun
jeung motif batik udan riris ti Jawa.
17. Boéh alus
Alus bisa dihartikeun lemes, jadi boéh alus teh kaén nu lemes atawa siga kaén sutra.
18. Ragén pangantén
Kecap ragén téh
asa sok pahili jeung rérégan, pedah harti rérégan
téh pipinding dina lawang ka
enggon, tapi sigana mah ragén
téh hartina lain kitu.
Kecap ragén kapanggihna dina ngaran tangkal nyaéta ki rapet
atawa kayu rapet atawa gembor atawa akar gerip putih (parameria barbata K.Schum), cenah ki rapet téh bisa dipaké keur ubar murus, atawa keur awéwé
nu anyar ngajuru ambéh
téréh rapet pianakan kitu deui keur ngalancarkeun getih awéwé
nu keur palangan (Redaksi Agromedia 2008;121).
Mun enya kecap ragén téh
ngaran tangkal tapi naha di sebut pangantén? Mun nilik kana gunana tangkal ragén, siga nu leuwih aya gunana keur nu palangan atawa nu
tas ngajuru, asa pantes mun disebut keur panganten (dina harti awewe nu geus
boga salaki) atawa tangkal ragen nu ngabanding siga panganten. Bandingkeun
jeung motif batik ragén
pangantén ti
Cianjur mangsa kiwari.
Nu can kapanggih
raratanana nyaéta:
Sameleg,
sigeji, pasi-pasi, paparanakan, sili ganti, bebernatan, gaganjar. Keun nu can kapanggih mah urang teundeun di
handeuleun sieum, urang tunda di hanjuang siang, sugan isuk jaganing géto bisa kapanggih ku anak incu.
WARNA SUNDA
Keur ngalengkepan rupa ragam hias nu aya dina SSK, di
handap dibéréndélkeun
rupa-rupa warna nu aya di urang Sunda. Warna kacida raketna jeung ragam hias
batik kitu deui jeung kaén
kasang, keur ngawarnaanana. Béréndélan warna di handap téh meunang ngoréhan tina kamus basa Sunda LBSS jeung kamus basa Sunda
Danadibrata, boa teu kabéh
kapanggih ku kituna bisi aya nu kaliwat éta mah tambahkeuneun nu macana.
Hideung,
hideung lestreng (biasana sesebutan
ka jelema nu kulitna hideung pisan), hideung
santen (sesebutan ka jelema nu kulitna hideung beresih, manis kacirina), hideung lagedu atawa lagedu (sesebutan ka jelema nu kulitna
sabalikna tina hideung santen), hideung
meles (biasana sesebutan ka sato nu buluna warna hideung semu hérang tur teu kacampuran ku warna séjén
najan saeutik), geunteul (semu
hideung, biasana disebut kana biwir nu kabulusan atawa tirisan).
Bodas, bodas
ngeplak (kacapangan kana warna bodas
nu bodasna rata, teu kacampuran warna séjén
najan saeutik), bodas nyacas (sarua
jeung bodas ngeplak).
Konéng, konéng umyang
atawa konéng omyang (konéng lir kulit cau nu geus asak atawa paré nu geus kolot rék dipanén), konéng enay (konéng pisan), konéng konéas
atawa konéng koléas ( warna konéngna méh
rék leungit) atawa konéng sahéab,
gedang asak (konéng siga gedang nu geus asak).
Beureum,
beureum euceuy (beureum siga getih,
beungeutna euceuy dipapandékeun
ka jelema nu keur kacida ambekna), beureum
ati (beureum siga ati atawa haté), beureum cabé (beureum siga cabé
kolot), kasumba (beureum ngora, kasumba atawa galinggem
ngaran tutuwuhan, bixa orellana L,
buahna sok dipaké
nyelep), kayas (bodas semu beureum).
Héjo, héjo bagedod
atawa héjo ngagedod atawa héjo binetot (hejo pisan), héjo daun (héjo
siga warna daun), héjo pucuk cau (héjo
ngora siga pucuk daun cau), héjo botol (héjo
siga warna botol jaman baheula), héjo lukut (héjo
siga warna lukut), héjo carulang (dipapandékeun kana kulit awéwé
nu alus, carulang téh
ngaran jukut), héjo tai kuda (héjo
nu siga warna tai kuda), héjo tihang (sabenerna ieu mah lain ngaran warna tapi babasan nu
ditujukeun ka jelema nu resep pinpindahan gawé).
Kulawu (méh
sarua jeung warna lebu, bandingkeung jeung kelabu atawa abu-abu dina basa
Indonesia) atawa hawuk atawa dawuk.
Bulao atawa biru
( bulao mah asalna tina basa Walanda blauw,
sigana biru téh basa
Sunda sarua jeung biru dina basa Indonesia, lantaran aya patempatan nu ngaran
biru misalna Cibiru di Bandung Kidul, atawa kampung Biru di Bandung Kalér deukeut Cisitu. Bandingkeun jeung kecap putih atawa
mirah/ mérah asa
mindeng kapanggih dina transkripsi naskah Sunda kuna). Paul (warna biru nu katingali ti kajauhan).
Gading (warna siga gading gajah, gedang gumading, gedang nu
warnana siga gading atawa satengah asak, ari warna gedang asak mah méh
sarua jeung warna konéng).
Bungur atawa wungu
atawa gandaria (ungu, sabenerna bungur teh ngaran tutuwuhan, lagerstroemia anisoptera, ngan kembangna
warna wungu), gandaria ( ungu voilét, gandaria ngaran tutuwuhan bouea macrophylla Griff, siki gandaria warnana wungu), gandola (ungu, violét, gandola ngaran tutuwuhan, basella rubra L, sikina nu geus asak warnana ungu violét).
Tarum (warna nila
atawa indigo, tarum ngaran tutuwuhan, indigofera
tinctoria, warna indigo tina daunna, sok dipaké nyelep).
Warna
nu séjén kayaning carambang
(warna bulu hayam nu hideung totol-totol bodas laleutik), colat (warna bodas saeutik rada manjang dina tarang sasatoan nu
warnana lian ti bodas), borontok
(Warna bulu hayam, hideung atawa beureum campur totol-totol bodas), bulu hiris (warna bulu ucing nu udat-udatan
cara cangkang hiris).
PAMUNGKAS
Luyu jeung pamadegan Nian.S.Djumena yén ragam hias di hiji tempat bakal silih pangaruhan
jeung tempat séjén. Upamana ragam hias nu aya di Tatar Sunda tangtu
bakal silih pangaruhan jeung nu aya di Tatar Jawa, ongkoh deuih antara Sunda
jeung Jawa mah saampar samak, sarua kénéh
aya di Pulo Jawa. Lain baé
dina rupa ragam hias silih pangaruhan téh tapi deuih dina basana, loba kapanggih dina naskah
kuna basa Sunda nu sarua jeung basa Jawa kuna. Nu matak dina nyalusur
ngaran-ngaran ragam hias nu aya dina SSK gé rajeun maké kamus Jawa kuna.
Tina tilu puluh salapan ngaran ragam hias nu aya dina
SSK, teu bisa kabéh
kapanggih, ieu téh mawa
kahandeueul ngan dikumahakeun deui da ngan sakitu kamampuhna. Nu bisa kapanggih
gé can tangtu bener kabéh, muga-muga wé teu salah kabéh. Ku kituna neda tawakupna. Sasieureun sabeunyeureun
muga aya mangpaat keur nu macana.
Kitu deui perkara warna nu ditulis di luhur, tangtu
can kabéh bisa
kakobét, komo
nu aya dina basa wewengkon. Geus disebutkeun di luhur yén warna téh kacida raketna jeung rupa ragam hias, lain baé keur nambah nyari tapi deuih warna gé sakapeung méré
ajén nu leuwih jero, samisal
nu aya kakaitanana jeung rupa upacara nu dianggap sakral. Rupa-rupa warna ieu
mun diluyukeun jeung pamanggih Drs H.R.Hidayat Suryalaga ditambah ku rupa ragam
hias nu geus diterangkeun, sigana bakal leuwih babari mun hayang nalungtik
asalna (ti kidul, tengah atawa kaler) rupa ragam hias tadi, tur bisa kakobét kumaha ajén étika
jeung éstétika luyu jeung adat istiadat satempat.
Mun nilik jumlah ragam hias nu aya dina tulis (batik)
jeung nu aya dina boéh
(tenun ikat atawa songkét),
leuwih loba nu aya dina gumpulkan boéh atawa tehun ikat, ieu téh méré tangara yén mangsa bihari (1518) nu leuwih dalit (populér) jeung masayarakatna nyaéta kaén
kasang atawa tenun ikat batan batik. Cék Dra Suwati Kartiwa MSc (1989;2) ti baheula mula, ti
jaman prasejarah bangsa Indonesia geus wanoh kana tinunan nu aya corakna
dijieun ku cara meungkeut lungsi.
Urang Sunda gé tangtu boga kamampuh nyieun tenun ikat, najan nu
kawentar dina produk tenun ikat téh ayana di masyarakat Indonesia séjénna
kayaning Sumatra, Kalimantan, Sulawesi, Nusa Tenggara Timur, Nusa Tenggara
Barat.
Ari kiwari – ku
ningali saliwatan – di Tatar Sunda leuwih dalit (populér) jeung batik batan tenun ikat. Naha ieu téh pédah geus ngisedna ajén-inajen (ayana pergeseran
nilai) di masyarakat Tatar Sunda? Keur
ngajawab ieu pertanyaan lain pagawéan méméh mumuluk, tapi kudu aya panalungtikan nu leuwih
daria. Cag, Sakitu heula nu kapihatur▪
DAFTAR PUSTAKA
Aditia Gunawan, Sanghyang Sasana
Maha Guru dan Kala Purbaka Suntingan dan Terjemahan, Perpustakaan Nasional RI,
2009
Jamaludin Wiartakusumah,
Estetika Sunda, Rubrik Anjungan Kompas Jabar Sabtu 28 Pebruari 2009
J.E.Jasper en Maspirngadie, De Inlandsche Kunstnijverheid In
Nederlandsch Indie I Het Vlechtwerk,
Gravenhage door de boek &
Kunstdrukkerij v/h Mouton & Co, 1912a
J.E.Jasper en Maspirngadie, De Inlandsche Kunstnijverheid In
Nederlandsch Indie II De Weefkunst,
Gravenhage door de boek &
Kunstdrukkerij v/h Mouton & Co, 1912b
J.E.Jasper en Maspirngadie, De Inlandsche Kunstnijverheid In
Nederlandsch Indie III De Batikkunst ,
Gravenhage door de boek &
Kunstdrukkerij v/h Mouton & Co, 1916
J.Noorduyn-A.Teeuw, Tiga Pesona Sunda Kuna, Pustaka Jaya,
2009
Jonathan Rigg, A Dictionary
of the Sunda Language of Java, Batavia Lange&Co 1852.
K.F.Holle,
Vlugtig berigt omtrent
eenige lontar-handschriften, afkomstig uit
de Soenda-landen, door RADHEN
SALEH aan het Bataviaasch Genootschap
van K. en W. ten geschenke gegeven, met
toepassing op de inscription
van Kwali, TBG Deel
XVI vijfde serie Deel II, 1867
LBSS (Lembaga Basa jeung
Sastra Sunda), Kamus Umum Basa Sunda, Geger Sunten 2007.
Mamat Ruhimat, Aditia Gunawan, Tien Wartini, Kawih
Pangeuyeukan Tenun dalam puisi Sunda Kuna dan teks-teks lainnya, Perpusnas
bekerja sama dengan PSS, 2014.
P.J.Zoetmulder bekerja sama dengan S.O.Robson, Gramedia
Pustaka Utama, Cet VI, 2011.
Nian S Djumena, Ungkapan
Sehelai Batik Its Mistery and Meaning, Penerbit Djambatan, 1986
R.A.Danadibrata, Kamus Basa
Sunda, Kiblat Buku Utama, 2006
R.H.Hidayat Suryalaga,
laporan sawala Estetika Sunda Kawas Kumaha?, Cupumanik No.57 April 2008.
Redaksi Agro Media, Buku
Pintar Tanaman Obat 431 Jenis Tanaman Penggempur Aneka Penyakit, Penerbit
Agromedia Pustaka, 2008
R.R.Hardjadibrata Sundanese
Englis Dictionary, Pustaka Jaya, 2003
Saléh Danasasmita, Ayatrohaedi, Tien Wartini, Undang A
Darsa ; Sewaka Darma, Sanghyang
Siksakandang Karesian, Amanat Galunggung; Transkripsi dan Terjemahan, Penerbit
Bagian Proyek Penelitian dan Pengkajian
Keb Sunda (Sundanologi) Dep PdanK, 1987.
S.Coolsma, Tata Bahasa Sunda, Djambatan 1985
Soegeng Toekio M, Mengenal
Ragam Hias Indonesia, Penerbit Angkasa Bandung, 1987
S.Prawiroatmojo, Bausastra
Jawa-Indonesia, Gunung Agung 1981
Suciati, Karakteristik Iket
Sunda di Bandung dan Sumedang Periode Tahun 1968-2006,
ITB J. Vis. Art & Des.,
Vol. 2, No. 3, 2008, hal 237-260
Dra Suwarti Kartiwa MSc Kain
Songket Indonesia, Djambatan, Cetakan II, 1989.
(Dimuat dina Majalah Basa Sunda Mangle No.2517, 5-11 Maret 2015)


text:
Wilujeng Sumping di Blog Simkuring ASK Tea !! Jaya di Buwana, Bagja di Aherat silih asah, asih, asuh
Senin, 22 November 2010
Tibelat
ASK-PASUNDAN JAYA
Basa SMP aya babaturan awewe nu sok ilubiung kanu urusan urang,mun panggih sok ngocobrak ngomong atoh,mun keur di kelas sok melongkeun.Urang mah cicing we da biasa.Tapi saking ku mineng2na panggih&kitu2 deui,urang teh nyarekan ka manehna"kunaon,ai maneh teh sok kitu wae ka urang?".si awewe cicing teu nembal,era&ngaleos.Tisaprak eta manehna tara kitu deui.Ngan urang sok jd merhatikeun manehna,malah jadi tibelat nepi ka ayeuna.Kadang sok papelong2 tikajauhan ngan sok tungkul deui da era.
Ayeunamah duka kamana


text:
Sabtu, 17 Desember 2011
Prosesi Nikahan Adat Sunda
Nikahan téh nya panganténan. Ari panganténan téh tina pangantian, perkara nu di anti – anti. Lain upacara guyon kawinan mah malah ieu upacara téh disebut upacara sakral. Nu diharepkeun sakali saumur hirup. Teu sagawayah dina ngajalankeuna ogé, komo di sunda mah. Komo deuih lamun make tata cara nikahan adat sunda nu bener – bener nuturkeun kumaha susunan upacara nikahan dina adat sunda. Upama di tilik kalayan denget mah ieu prosesi téh kawilang bangga. Da gening loba ogé tahapan nu kudu di lakonan téh. Timimiti pranikah nepi ka poénan akad katut resepsina. Aya sababaraha susunan prosesi nikahan adat sunda. Najan dina enas – enasna campur jeung guyon da dasar urang sunda, nanging saéstuna kabéh ogé miboga ajén – ajén anu hadé jeung gedé pisan alaeunana.
Cikan kumaha atuh ari prosesi atawa tata cara nikahan adat sunda téh?.
· Susunan upacara pranikah :
1. Neundeun omong.
Pihak lalaki datang ka pihak awéwé, nepikeun pamaksudanana yén manehna boga niat hayang ngajdikeun piminantueun. Dina ha lieu nu dibutuhkeun nya éta kaparigelan dina nyarita.
2. Narosan.
Narosan sarua jeung ngalamar. Meminang calon istri. Narosan hampir sarua jeung neundeun omong. Pihak lalaki datang ka pihak awéwé, bedana dina lamaran mah ti pihak lalaki sok bari babawaan, jiga seserahan. dina ieu adat ti dua Beulah pihak geus mimiti ngomongkeun poé pikeun lumangsungna acara.
3. Papancangan.
Papancangan nya éta tunangan. Ari alam kiwari mah gening papancangan téh da make ali. Diiket ku ali, tukeur cincin téa ceuk budak ngora ayeuna mah. Tapi gening baheula mah papancanga téh da cenah ku patukeur beubeur tameuh nu di serahkeun ka pihak awéwé.
4. Seserahan.
Seserahan nya éta parabot nu di bawa ku calon pangantén lalaki, baheula mah biasa na seserahan téh ti 3 – 7 poé saacan poénan.
5. Ngaras ( sungkeman ).
Sungkeman Dituluykeun ku upacara siraman nu di lakonan ku calon pangantén awéwé jeung calon pangantén lalaki. Di imah masing – masing. Siraman ku cara ngucurkeun cai ku nu jadi indung, bapa, baraya nu geus nikah. Nu jumlah kudu ganjil. Cai dicampur jeung 7 rupa kembang, disiram timimiti rambut nepi ka tungtung suku. Parabotan sejena nu dibutuhkeun dina siraman nya éta sarung, kaén batik, kabaya, payung gedé jeung lilin. Peutingna disambung ku upacara ngeuyeuk seureuh. Ari ngeuyeuk seureuh téh ngolah, patula – patali jeung juru rias.
· Susunan acara ti akad nepi ka poénan nikahan :
6. Mapag calon pangantén lalaki.
7. Ngalungan kembang.
Kalungan kembang mangrupa pangbagéa ka calon pangantén pameget, nu di kalungkeun ku calon mitoha istri.
8. Nyerahkeun jeung nampi calon pangantén lalaki.
9. Akad nikah.
Akad nikah mah ti baheula nepi ka ayeuna gé tetep sarua, urusana jeung KUA ngeunaan akad mah. Ngocapkeun ayana ijab – kobul.
10. Sawéran.
Sawér anu nepikeunana ku cara di tembangkeun dina wangun pupuh, nu eusina mangrupa papatah jeung nasehat keur kadua pangantén anyar. Pituduh kumaha dina ngajalankeun kahirupan rumah tangga. Sanggeus beres nu mupuh, dina jero bokor sawéran biasana eusina nya éta béas, duit récéh, konéng jeung kembang gula ( nu amis – amis ). Wur, diawurkeun kanu naringali. Kitu ilaharna upama aya nu hajat kawinan téh kapan nu didagoan téh sawéranana. Nya ari sawéran téh tas akad nikah téa, jadi bari ningali akad nikahna, tuluy ngadagoan sawéranana. Kitu tah tradisi di urang mah. Sawéran lain ngan saukur ngawur – ngawur duit atawa béas wungkul tapi sawéran ogé ngandung ajén anu luhur. Sawér mangrupa panggeuing yén dina kahirupan téh urang kudu daék babagi jeung dina naon – naon nu diawurkeun téh sing aya mangpaatna keur pangantén anyar. Jiga ma’na ngawurkeun nu amis – amis, contona permén . aya pangharepan yén mugia nu bakal ngawangun rumah tangga téh sing aya dina amisna kahirupan rumah tangga.
11. Meuleum harupat.
12. Buka pintu.
Biasana buka pintu nya éta paguneman semu heureuy kadua pangantén.
13. Nincak endog.
Endog ditincak ku pangantén lalaki, tuluy dampal suku pangantén lalaki dibersihan ku cai tina kendi ku pangantén awéwé, anu ayeuna mah geus jadi pamajikanana. Sanggeus bersih. Éta kendi tuluy dipeupeuskeun ku duaan. Ieu tradisi téh ngalambangkeun kumawulana istri ka salakina.
14. Ngaleupas japati.
Ngaleupaskeun japati miboga simbol yén ti ayeuna kolot geus ngaleupas tanggung jawab ka nu jadi anak. budak geus boga kahirupan sorangan, geus bisa mawa dirina.
15. Huap lingkung.
Huap lingkung, silih huapan. Pangantén jeung kolot – kolotna. Aya sangu konéng jeung sangu ketan nu di buleud – buleud nu engkéna di huapkeun ku cara silih pahuap – huap. Mimiti ku ibuna, ku apana teras papada panganténa.
16. Pabetot – betot bakakak.
Prosesi nikahan dina adat sunda téh nya éta téa teu gampang, aya sababaraha runtuyan tata cara nu kawilang bangga. Ari ditilik dina alam kiwari mah loba pisan tradisi nu geus tara diparakéna. Malah bisa disebut geus leungit. Saupama di bandingkeun mah, nu euweuhna gé pohara pisan. Tradisi nu baheula aya, komo nepi ka tektek bengékna mah geus jarang nu mikanyaho. Har, boa enya geus leungit. Ulah ah ari nepi ka kitu mah. Kumaha deuih peran Ki Léngsér dina upacara adat sunda?. Tah nu ieu gé saeutik – saeutik geus rada teu karopéa.
Diposkan oleh Ambuaby Arini Batara Yuda di 01.52
Langganan: Poskan Komentar (Atom)


text:
wayang golek asep sunandar mp3 video
- Wayang golek asep sunandar
wayang golek
size: 9.67 MB - duration: 05:17
download
watch
embed
- Wayang Golek Asep Sunandar Sunarya Sanghiang Dewa Brata 06
wayang-golek-asep-sunandar-sunarya-sanghiang-dewa-brata-06/77af7c0c10b0589f783cc30af2838dba.mp3
size: 54.6 MB - duration: 29:49
download
watch
embed
- Wayang Golek Asep Sunandar Sunarya " Cepot "
Budaya Sunda Asep Sunandar Sunarya Seni Sunda Wayang Golek Dalang Asep Sunandar Cepot Bandung Warisan Karuhun Jawa Barat Golek
size: 126.77 MB - duration: 01:09:14
download
watch
embed
- Wayang Golek Asep Sunandar Sunarya Sanghiang Dewa Brata 03
Bandung Jawa Barat Asep Sunandar Sunarya (Person) Sunda Wayang Golek
size: 54.72 MB - duration: 29:53
download
watch
embed
- Wayang Golek Asep Sunandar Sunarya Sanghiang Dewa Brata 01
Asep Sunandar Sunarya (Person) Wayang
size: 54.29 MB - duration: 29:39
download
watch
embed
- Wayang Golek Asep Sunandar Sunarya Sanghiang Dewa Brata 05
Asep Sunandar Sunarya (Person) Wayang
size: 54.87 MB - duration: 29:58
download
watch
embed
- Wayang Golek Asep Sunandar Sunarya Sanghiang Dewa Brata 02
Wayang Asep Sunandar Sunarya (Person)
size: 54.35 MB - duration: 29:41
download
watch
embed
- Wayang Golek Asep Sunandar Sunarya Sanghiang Dewa Brata 04
Wayang Golek Bandung Wayang Jawa Barat Asep Sunandar Sunarya (Person) Sunda Giri Harja Cepot Semar
size: 55.08 MB - duration: 30:05
download
watch
embed
- wayang golek asep sunandar dawala jadi raja
wayang golekwayang golek asep sunandarwayang golek asep sunandar sunaryawayang golek mp3wayang golek bobodoranwayang golek ki entuswayang golek berasal dariwayang golek bobodoran mp3wayang golek cepotwayang golek terbuat dariwayang golek entuswayang golek ki entus mp4 download
size: 119.38 MB - duration: 01:05:12
download
watch
embed
- Wayang Golek Bobodoran Asep Sunandar Sunarya - Cepot Cawokah
cepot Sunandar BODORAN FULL golek Insyaf Pejah sunarya Cunihin wayang @Aneka sareng Sabda part KETAWA Hiburan
size: 126.89 MB - duration: 01:09:18
download
watch
embed
- wayang golek bobodoran asep sunandar sunarya cepot insyaf bag iii hi 46477
wayang-golek-bobodoran-asep-sunandar-sunarya-cepot-insyaf-bag-iii-hi-46477/be7a084308cd76bf45a87511f7c23646.mp3
size: 18.89 MB - duration: 10:19
download
watch
embed
- Wayang Golek Bobodoran Asep Sunandar Sunarya Bima Murka Full #1
@Aneka VIDEO CEPOT wayang Kresna MURKA CAWOKAH terbaruFULL bobodoran full Sunandar BIMA ASEP sunarya golek
size: 127.72 MB - duration: 01:09:45
download
watch
embed
- Wayang Golek Bobodoran Asep Sunandar Sunarya Cepot Cawokah
sunda pisan Cepot wayang golek sunda Wayang Golek wayang golek bobodoran wayang golek asli sunda Asep Sunandar Sunarya (Deceased Person) wayang golek cepot cawokah Religion (TV Genre) Wayang (Literature Subject)
size: 115.36 MB - duration: 01:03:00
download
watch
embed
- Wayang Golek Bobodoran Asep Sunandar Sunarya - Cepot ...
Wayang Golek Bobodoran Asep Sunandar sunarya|asep sunandar sunarya full|asep sunandar sunarya - cepot cawokah wayang golek bobodoran Wayang Golek Bobodoran Asep Sunandar Sunarya - Cepot ... wayang golek asep sunandar sunarya
size: 165.53 MB - duration: 01:30:24
download
watch
embed
- WAYANG GOLEK HUMOR 2 Asep Sunandar Sunarya
Lagu Tarling Jawa Barat Lagu Cirebonan Lagu Batak Inbox Lagu Jawa Lagu Pop Memori Wayang Golek Ceramah Pop Rock Lagu Kosidahan Lagu Minang Budaya Indonesia Dahsyat Indonesia Tausiah Lagu Anak Anak Video Lucu Lagu Campur Sari Lagu Dangdut Lagu Dangdut Koplo Lagu Dermayon
size: 23.62 MB - duration: 12:54
download
watch
embed
- WAYANG GOLEK HUMOR Asep Sunandar Sunarya @ Cepot Insyaf Bag IV
Full Tarling Cirebonan Dadang Anesa Full Album Tarling Cirebonan Dangdut Tarling Cirebonan Terbaru Diana Sastra Tarling Cirebonan Terbaru 2015 Tarling Lawas Dian Anic Dewi Kirana Tarling Cirebonan Nok Neng Sagita Ity Ashella Nunung Alvi Shelly Rossi Susy Arzetty Aas Rolani
size: 22.46 MB - duration: 12:16
download
watch
embed
- WAYANG GOLEK HUMOR Asep Sunandar Sunarya @ Cepot insyaf Bag II
Shelly Rossi Nok Neng Sagita Full Tarling Cirebonan Full Album Tarling Cirebonan Diana Sastra Dian Anic Ity Ashella Nunung Alvi Tarling Cirebonan Terbaru 2015 Dewi Kirana Susy Arzetty Aas Rolani Tarling Cirebonan Dadang Anesa Dangdut Tarling Cirebonan Terbaru Tarling Lawas
size: 18.86 MB - duration: 10:18
download
watch
embed


text:
Berkirim surat dengan teman adalah hal yang sangat lumrah dan perlu dilakukan untuk tetap menjaga tali silaturrahmi dengan teman kita. Bagi kita yang tinggal di Bandung dan selalu menggunakan bahasa Sunda dalam percakapan sehari - hari, biasanya kita juga akan merasa lebih akrab bila kita berkirim surat kepada teman kita dengan menggunakan bahasa Sunda.
Berikut ini adalah contoh surat dalam bahasa Sunda:
Kangge rerencangan abdi:
Ani Sulistyowati
Di Bandung
Assalamu'alaikum..
kumaha kabarna diditu Ani? muga muga sehat wae nya. Alhamdulillah abdi di SEmarang sehat oge sareng teu aya kakirangan nanaon.
kumaha kuliahna, lancar kan? Tangtos bingahnya tiasa lebet ka sakolaan atau perguruan Tinggi nudipikahoyong. Muga muga sagala rupina lancar dugi ka lulus engke. sanaos abdi mung lebetka sakolaan tinggi swasta di Semarang ieu, tapi abdi mah tetep bingah pisan kumargi tiasa lebet ka jurusan anu dipikahoyong ku abdi. Kamari ospekna rame pisan. abdi dipiwarang nyandak sagala rupi jajanan pasar nu akhirnamah diemam babarengan sareng senior. Pami di Bandung, anjeun OSPEK-na dipiwarang nyandak naon wae?? Peyeum? hehehe.
Oh iya, kamari abdi ditelpon ku a yudha , saurna angkatan urang teu acan aya nu daptar ka kulawarga alumni SMUN 1 Bandung..hihihi...abdi malih teu acan terang pami aya ikatan kulawarga alumni. Anjeun bade daptar moal Ani? daptar sareng abdi yuuk..saurna sih kangge data pami hiji poe engke aya uleman reuni.
Eh, anjeun ngiringan ektrakulikuler naon? didieumah pilihanna rupa rupa . Mimiti ti Pecinta Alam, koperasi mahasiswa, lembaga penelitian, jeng nusejenna. Masih bingung bade ngiringan nu mana. anjeun janteun teu ngadaptar kangge pengurus Badan Eksekutif Mahasiswa (BEM)? hiks, didieumah mahasiswa anyar teu acan tiasa janten pengurus BEM, paling tiasa mahasiswa semester III nu wios janten pengurus. Tapi memang pengurus BEM-na kararasepsih. Janten seueur mahasiswa anu paheula-heula supados tiasa leubet kangge janten pengurus BEM.
Wah janten panjang caritana. Oh enya, pami ngabales serat ieu punten dialamatkeunna ka kampus abdi wae. abdi aya rencana ngalih tempat kost sasih payun. engke pami atos ngalih ka kostan anu enggal pasti abdi masihan wartos alamatna.
mugia diditu aya dina kasaean sareng kasalametan..jagi diri sareng jagi kasehatan..sukses wae nya..
Wassalamu'alaikum..
Fitri


text:
Minyak
Minyak atawa lisah mangrupa istilah generik pikeun cairan organik nu teu leyur jeung cai. Dina widang kimia, minyak dibédakeun ti lemak dumasar sipat fisikna nalika dina hawa biasa; minyak mah cair, ari lemak padet. Aya ogé istilah oli (tina oil), nu nujul ka minyak mesin mobil/motor.
Di masarakat umum, minyak biasa nujul ka minyak tanah jeung minyak kalapa.
Rupa-rupa minyak[édit | édit sumber]
- Minyak goréng
- Minyak ésénsial
- Minyak ikan
- Lisah keletik
- Oli
- Minyak mineral
- Minyak bumi (minyak atah)
- Minyak sintétik
- Minyak sayur


text:
Bilih kuring mipit teu amit ngala teu bebeja, kalih bilih aya seratan nu teu kawidian pamugi neda widina. Hatur Nuhun
28 Januari 2010
Simpé di Kamar Pangantén
Wengi ieu, Iya hoyong nguping soanten Aang pikeun panungtungan. So-anten nu salamina tiasa meruhkan Iya. Leuleuy, halimpu, tebih kana babasan teureugeus. Mépés sagala kasumpeg. Cariosan Aang salawasna tetep nyerep kana lelembutan. Wening matak tingtrim kakupingna.
Siga wengi-wengi harita. Telepon tos dialihkeun ka kamar. Ngahaja nga-rah laluasa mun Aang nelepon. Ayeuna mah teu disimpen luhureun kasur cara sasari, tapi luhureun laci tualét, di sisi kamar.
Ngajejentul neuteup eunteung. Neuteup kalangkang kamar.
Seungit kembang malati nu masieup lawang panto kamar, meleber. Ka-mar téh jadi cahayaan wengi ieu mah. Cikénéh tos disulap janten kamar pangan-tén. Lampu néon digentos ku nu langkung caang. Kamar ditutup ‘back groun’ warna kasumba diluyukeun sareng warna sepré. Sieup pisan katingalna. Bagja, bagja Iya téh kedahna mah Ang.
Paneuteup lalaunan ngalih kana kalangkang raray. Geulis Iya téh saur Aang ogé. Kalangkang téh dilelekan hiji-hiji. Taarna, halisna, pangambungna, lambeyna, angkeutna, sareng socana. Soca Iya matak deungdeuleueun unggal lala-ki, cek Aang. Kelétna, gular-gilerna matak kapélét pameget.
Tadi sonten tos dilulur. Ti luhur dugi ka handap, diboboréhan teu aya nu kalangkung. Ngarah énjing waktos dirapalan raray Iya langkung moronyoy, saur nu ngarias téh.
Gap lalaunan raray téh disasar, lemes. Aya nu ngelemeng semu héjo. Naha geuning Iya mah urat téh bet dina damis, sanés dina taar nya, saur Aang harita bari ngusapan damis Iya. Muhun puguh ogé anéh. Tapi pami disidik-sidik mah asa beuki nambihan sieupna pameunteu Iya. Panginten nu kieu nu disebat sieuran téh nya?
Reup peureum. Karaos kénéh geterna panangan Aang harita. Nyah deui.
Ang, tinggal geura acuk Iya wengi ieu. Warnana sami sareng warna sepré, kasumba. Warna keresep Iya. Beuki geulis Iya mah pami nganggo acuk kasumba téh saur Aang kénéh. Can kantos ninggal nya, Iya nganggo acuk modél kieu? Ka-énna ipis ngalangkang, tembus titingalian téh dugi ka lebetannana. Lebah beu-beulahan dadana, ngaliglag. Séksi téh Ang. Ngahaja nganggo acuk kieu téh pa-ngantén mah, ngarah pikabitaeun, gampil mukana deuih.
Rénghap, ngaléngkah, gék sisi kasur. Luk kana karpét. Paingan mani hipu ditincakna ogé, da sakieu kandelna. Golédag wéh, empuk. Sepréna disasaran. Lemes, lésang, tapi nyecep karaosna. Kaén sutra mah da kitu perbawana. Saé katingalna tapi teu raos diboboanana. Gap kana guguling. Ditangkeup tipepereket. Emh, mun Aang nu ditangkeup kieu téh. Héab, Aang mah nu Tétéh.
Naon atuh nu nalian Aang téh dugi ka teu tiasa pukah ti Tétéh?
“Kacipta nyerina haté Aang, mun pareng Iya nikah ka nu sanés. Sanaos Aang siap, tapi haté leutik mah teu mikeun Iya jadi milik lalaki séjén.”
Kitu saur Aang harita. Tapi naha atuh ayeuna Aang bet ngantep Iya nikah ka nu sanés. Da Iya mah hoyong sotéh nikah ka Aang. Ari ukur hoyong tiasa sasarengan mah sareng saha waé ogé tiasa.
Iya kantos nyuuh dina sampéan Aang. Di rorompok harita téh. Aang ngagelendeng, waktos ka luar ti kamar ibak Iya ngan ukur disamping anduk. Aang ngabalieur. Iya lumpat ka kamar. Reuwas. Manawi téh badé resep, ningal Iya kitu téh. Réngsé dangdos Aang ngadon nyeukseukan. Balaka baé Ang, nembé Aang nu kitu mah. Aang teu siga pameget umumna. Siga ucing pami mendak paisan, haripeut. Ti harita beuki karaos yén rasa asih Aang éstuning wening beresih teu aya tandingna.
Di luar nu ngadékor sareng bébérés kakuping kénéh. Tip ngagembrung teu lirén-lirén. Lagu ‘Cinta Perawan’-na Rosa beuki nambihan antebna kasono Iya ka Aang.
Rét kana béker gigireun telepon, tabuh dalapan. Ti magrib kénéh numpi di kamar téh. Keur mah dipiwarang istrirahat ku Mamah, katambih asa hoyong laluasa ngalamun bari ngantosan telepon.
Kriiing… lenyap…. Reuwas tapi bari bungangang.
“Wilujeng Ya, ngiring bingah, énjing Yanti ka dinya!”
“Oh, oh … muhun, nuhun pisan, diantos!”
Clik. Huh! Manawi téh. Hanas dirawu. Jajantung ngadurugdug kénéh. Rénghap wéh. Mépés rasa nu beuki motah.
Tabuh salapan. Di luar beuki ramé. Siga nu teras garapléh. Kakuping pluk-plakna kartu kana méja bari sakapeung tingcakakak. Nyeri beuheung sosong-géteun. Wengi ieu wengi pamungkas Iya ngarep-ngarep telepon Aang.
**
Harita méh unggal wengi Iya sok hoyong ditelepon. Padahal siangna urang tos sasarengan. Jalan-jalan, ngobrol, nongton, atanapi mung ukur ngadon nga-leueut di hiji warung. Tapi asa can lantis kasono téh mun wengina teu nguping so-anten Aang dina telepon.
Ulah sering teuing nelepon ka rorompok bilih si Tétéh curigaeun. Saur Aang, hiji mangsa. Tapi duka ku naon, beuki dieu asa beuki hoyong kanyahoan ku si Tétéh. Malah mah hoyong bari mapanas sagala.
Hoyong Iya mah, hoyong katingal ku tétéh, yén Iya téh geulis, séksi, tur pikabitaeun unggal pameget. Tapi éta kahoyong téh sok disidem baé, ka Aang mah tara betus.
Ti nalika tepang sareng Aang, aya rasa asih nu anteb. Bungah, reueus, bagja, pagalo wéh. Aang kareueus Iya, bapa Iya, sobat Iya, kasono Iya. Pokona sagalana keur Iya mah. Iya hoyong salamina caket sareng Aang.
“Tiasa. Wios Tétéh mah ulah dipirak”! Cek Iya harita, tatag bari nyang-saya kana taktak Aang. Nyarios kitu sotéh pédah tos kaukur ku Iya, kanyaah Aang ka Tétéh, sareng kamelang Aang ka Iya.
Aang teu ngawaler, kalah ngarénghap siga nu capé. Ayeuna urang tiasa sa-sarengan, cek Aang deui. Tapi upami si Tétéh tos apaleun mah duka kumaha. Aang can siap pami kedah ngantunkeun Teteh kitu deui paturay sareng Iya.
Ambek ari tos nguping kecap paturay téh. Bujeng-bujeng kedah papisah, teu tepang sadinten ogé karaosna asa sataun. Komo mun pareng Aang aya acara sareng Tétéh, urang teu tiasa tepang, Iya teu bisa majar kumaha. Leuheung pami Aang aya di bumi, tiasa kénéh nelepon. Éta ogé mun kaleresan Tétéh nu nampi mah, tara kebat rék nyarios téh, ngabetem wé, dihalo-halo ogé. Clik telepon téh sok énggal ditutup deui. Aang surti, da tara lami ti harita, sok énggal nelepon ti wartél.
Nu karaos, beuki susulumputan, beuki nambihan antebna asih urang téh. Aang kantos kalepasan, kaduhung kapungkur waka nikah, nikah ka istri nu sanés impian Aang. Lepat jodo, cek Aang deui harita. Manawi téh moal tepang sareng Iya. Istri impian Aang. Geulisna, lemah lembutna, ogona, jaba abégé kénéh deuih. Nyarios kitu téh bari neuteup anteb tur imut leleb.
Pami tos kitu Ang, sok ujug-ujug aya tanaga nu nyaliara. Iya hoyong ngarebut Aang ti Tétéh. Bohong Iya nyarios kersa didua. Iya kantos ngejat aya kana samingguna. Iya ambek ka Aang. Asa dipapanas. Padahal Aang mah mung wungkul ngawaler patarosan Iya. Harita Iya nyeleksek. Pami badé angkat, Aang sok sun kening ka tétéh? Kitu cek Iya panasaran. Bujeng-bujeng badé mios, badé bobo ogé sok sun kening. Waler Aang kalem. Héab téh asa aya nu ngarérab dada. Soca panas. Belenyeng Iya lumpat ninggalkeun Aang nu colohok. Siga nu ka-gentak, Aang ngudag bari ngarawél panangan. Ku Iya diképéskeun. Cat naék kana angkot satengah luncat.
Komo deui mun nguping langkung ti kitu mah panginten. Méméh reup bobo, Iya sok sering ngaheneng. Kokolébatan Aang-Tétéh nuju pagugulung. Kalangkang éta téh sok énggal diképés-kepeskeun deui. Ujug-ujug asa dikepung kasieun, kakeueung. Mun enya téh urang laksana kauntun tipung, tetep meureun Iya mah ngaraos sorangan. Moal salamina Aang téh sareng Iya waé, ngeukeupan Iya. Iya kedah rido pami Aang nuju di Tétéh. Teu karaos Iya ngabirigidig.
Ti harita Iya tara kantos tetelepék deui soal si Tétéh. Kapok. Eukeur mah ti mimiti ogé Aang mah tara ngahaja nyarioskeun, komo bari ngawonkeun. Ari ditaros naha atuh bet bogoh ka nu sanés, ka Iya, Aang ukur ngawaler, da bongan Iyana bogoheun.
Kriiiiiiiing! Koréjat. Jempling.
“Assalamualaikum!” Teu némbalan. Kalah clik, hiung wéh telepon téh ngahiung. Hih ngaheureuyan. Ngahuleng wé, bari telepon angger diantelkeun ka-na cepil. Saha nya? Aang kitu? Ah urang telepon wé. Ramo mencétan tut telepon. Barang rék dugi kana angka panungtung, teu laju. Ah bisi sanés Aang. Clik wé telepon téh disimpen deui.
**
Hiji mangsa, urang kaperego, kanyahoan ku si Tétéh nuju paduduan di hiji tempat ngadon ngaleueut.
Iya calangap, basa Aang balaka, yén istri nu ngalangkung cikénéh ka payuneun urang téh si Tétéh. Asa gelap salésér tengah dinten. Tikoro ngadadak garing. Angen ratug. Aya nu maseukan jajantung basa tadi sakolébatan pameunteu si Tétéh karérét. Ayem, teu siga-siga anu nyidem kanyeri nu luar biasa. Ukur nga-langkung kitu baé. Pantesna téh ngan ukur némbongkeun ka Aang, yén anjeunna teuneung ludeung.
Dada ngaguruh ku rasa timburu, timburu pisan. Katitingalikeun baé, mo-dél katut warna anggoan nu dianggona. Tiungna, acukna, sapatuna, kantongna. Horéng si Tétéh téh geuning sakitu pantesna. Warna tiung sareng acukna héjo, payus sareng pameunteuna nu liuh.
Berebey, teu karaos. Iya nginghak. Nginghak sanés mangnyerikeun ka Tétéh, tapi rumasa éléh wawanén, rumasa éléh jajatén. Wirang Iya téh. Kungsi ujub kersa didua. Sugan Tétéh téh istri biasa anu épés méér, teu kuat mun apal carogéna bobogohan deui. Seueur wartosna, istri anu nguleng maruna dugi ka papuket. Horéng Tétéh mah teu kitu geuning. Salangkung ogé katingal kumaha jembarna manah Tétéh. Neunggar cadas Iya téh.
Aang ngarameus panangan Iya pageuh pisan. Duka surti ka Iya atanapi boa pédah sami Aang gé ngaraos kacemés ku Tétéh. Dirérét horéng Aang nuju neuteup ka tebihna, neuteup tilas ngilesna Tétéh. Siga nu kabur pangacian. Tadi mah waktos Tétéh ngalangkung, tenang pisan katingalna. Pantesna téh lamun nu geumpeuran mah, meureun énggal-énggal ngejat bari ngajéwang Iya. Teu Aang mah teu kitu. Hih éstuning ayem baé. Numawi Iya teu nyangka pisan yén nu ngahaja ngalangkung téh istri Aang.
Kriiiiiiiiing! Teu langsung ngoréjat, bisi katipu deui. Kriiiiiiiiing! Diantep, tapi lalaunan ngeteyep bari lah-lahan. Ceg kana gagangna. Asa-asa. Ah kétang bisi Aang.
“Halo, Néng Iya, ieu Ibu! Punten teu tiasa nyarengan wengi ieu mah, margi aya kaperyogian! Kadé wé énjing gugahna bilih kasiangan!”
Make nelepon sagala atuh Bu, da Iya mah hoyong sorangan. Nyuuh kana tualét. Soca tos ngawitan peureureus, tunduh, tapi dipeureum-peureumkeun ogé teu reup baé, da haté teu tiasa palér.
“Ha ha ha ha!” Koréjat. Tabuh sabelas geuning. Nu garapléh beuki ramé eak-eakan. Barungah, teu arapaleun yen anu rek dikarikeunana mah keur guling gasahan.
Tos hilap pisan Aang ka Iya téh, nya! Golédag deui kana kasur. Tipepere-ket peureum bari nyusupkeun raray kana bantal.
Kriiiiiiiiiing! Kriiiiiiiiiiing! Koréjat, gajleng. Ngajeugeug payuneun tele-pon. Ieu kitu? Tapi ah, bisi sanés. Kumaha pami sanés Aang. Ah keun wé moal diangkat. Sieun katipu deui. Kriiiiiiiiing… pangjang sababaraha kali. Jep wé jempling.
Rahuh. Dada eungap, asa aya nu nindihan. Rék jung pisan ngaléos deui kana ranjang, kriiiiiiiiiiing! Gebeg, meubeutkeun manéh kana korsi. Huleng. Enya meureun Aang. Da biasana ogé, ari teu diangkat téh sok kitu. Lah-lahan telepon téh diangkat.
“Ieu leres bumina Onéng!” Gélo!
“Salah sambung!” Bruk telepon dibeubeutkeun. Leketey wé. Hoyong jejeritan bari lolongséran. Tikoro asa ujug-ujug nyelek.
Ah rék ditelepon wé. Enya mending ditelepon. Telepon diangkat lalaunan. Diantelkeun kana cepil. Ngahiung. Rénghap. Moal nanaon kitu? Ramo mencétan nomerna. Tut tut tut tut … teu laju. Telepon ngahiung deui. Cepil tos mimiti panas katorékan.
Ngajeugeug wé neuteup eunteung, bari angger telepon mah dina cepil. Nelek-nelek deui kalangkang raray. Ayeuna mah teu béngras siga tadi. Rumeuk, sepa, soca carindul, teu hérang cara sasari. Cepil beuki panas. Telepon beuki tarik baé ngahiungna. Ngahaja diantep sina panas. Sugan ku kitu mah haté téh teu simpé teuing. Lami-lami nu panas téh sanés cepil wungkul, tapi damis, lambey, laun-laun kana soca. ***
Lémbang, 4 Maret 2005


text:
Gunting
Gunting nyaéta péso anu di bagian tengah handapna ngabogaan bolong anu bisa diasupan ka ramo leungeun.[1]
Sajarah[édit | édit sumber]
Taun 1761, Robert Hinchliffe nyiptakeun gunting modern anu kiwari geus ngadunya. Warga Inggris Raya ieu ngarasa bakal leuwih praktis motong lamun pakakas potongna bisa diasupan ku ramo leungeun.[1] Saterusna Hinchliffe muka warung pikeun ngajual gunting timuanana di Cheney Square, London.[1] Manéhna masangkeun papan tanda anu aya tulisan (nu nyieun gunting pangalusna).[1] Saprak harita, pamakéan gunting beuki ngalegaan.[1] Taun 1830 gunting mimiti sumebar di Éropa.[1]
Sabenerna lamun ditalungtik pamakéan gunting geus aya dina mangsa purba.[1] Numutkeun salah sahiji vérsi sejarah, gunting mimiti dipaké dina abad ka-15 saméméh masehi di Mesir.[1] Tapi, gunting di mangsa harita ngan kasampak kawas dua péso anu dijadikeun hiji.[1]
Manfaat[édit | édit sumber]
- Pikeun motong buuk [2]
- Pikeun motong jukut [2]
- Pikeun motong kaén [2]
- Pikeun motong benang [2]
- Pikeun ngarapihkeun kuku [2]
- Pikeun motong kertas [2]